text:
Friday, May 31, 2013
Klaksvikaffærer fær fimm hjørtu
Posted by Listin at 2:37 PM
Vikuskiftisviðmælið: Andreas Schulenburg
Fríggjamorgun og vikuskiftið nærkast. Meðan vit bíða eftir Mentanarnátt 7.juni og spennandi framsýningum, sum lata upp tá, nýta vit høvið til enn einaferð at viðmæla hesa fyrsta floks framsýningina hjá Andreas Schulenburg í Steinprenti. Framsýningin eitur "Lutfalsliga ørt/propertional verrückt" og skal síggjast bæði tí hon er so øðrvísi sum hon er og tí hon er so góð sum hon er.
http://listinblog.blogspot.com/2013/05/proportionalt-vleydna-fernisering.html
(KP)
Posted by Listin at 6:46 AM
Thursday, May 30, 2013
Fólkavøkstur í Havn
Í hesum døgum gera 24 standmyndir eftir íslendsku Steinunn Thórarinsdóttir innrás í Havn. Standmyndirnar eru ein partur av Summarframsýningini í Norðurlandahúsinum, hin er framsýning við verkum eftir Silju Strøm. Framsýningin letur upp mentanarnáttina 7. juni klokkan 17.
Posted by Listin at 5:00 PM
Labels: IS
Wednesday, May 29, 2013
Marjun Syderbø Kjelnæs og Rakel Helmsdal í uppskoti til norðurlendsku barna- og ungdómsbókmentaheiðurslønina
Til lukku við tilnevningini, Marjun Syderbø Kjelnæs, Rakel Helmsdal og øll hini.
Tey tilnevndu eru:
Danmark
Søndag
Gyldendal, København 2011
Biblia Pauperum Nova
Forlaget Alfa, København 2012
Finland
Karikko (Blindskär)
WSOY 2012, Finland
Allan och Udo
Schildts & Söderströms, 2011
Island
Skrímslaerjur (Monstergräl)
Mál og menning, 2012
Ólíver
Mál og menning, 2012
Norge
Inn i elden
Samlaget, 2012
Fallteknikk
Cappelen Damm, 2011
Sverige
Vita Streck och Öjvind
Alfabeta Bokförlag, 2011
Pojkarna
Bonnier Carlsen, 2011
Færøerne
Skriva í sandin (Skriv i sandet)
Bókadeild Føroya Lærarafelags, 2010
Grønland
Hermelinen
Ilinniusiorfik / SILA Center for Grønlandsk Forskning, 2012
Åland
Joels färger
PQR-kultur, 2011
Det samiske sprogområde
Mánugánda ja Heike
Idut forlag
Posted by Listin at 1:37 PM
Labels: KP, Skaldskapur
Kanska kemur mann í tankar um ein ávísan húk?
Í MOMA í New York er í løtuni framsýning við verkum hjá Claes Oldenburg, sum á stuttligan hátt nema gerandisdagin og brúkarasamfelagið. Oldenburg varð føddur í Svøríki í 1929, men flutti við familjuni til Chicaco har hann vaks upp. Verkið omanfyri eitur Køkuskáp og er dagfest 1962. Lutirnir í glas- og metalskápinum eru gjørdir av málaðum gipsi, sum eru sett á ready made lutir (skálir o.a.). Framsýningin heldur á til hálvan august og hana kann mann so sita her og droyma um á hundavakt, eg meini próvtøkuvakt.
Ein holvdur ísur sum standmynd
Ella eitt stempul
Kanska kemur mann í tankar um ein ávísan húk?
(KP)
Posted by Listin at 10:09 AM
Tuesday, May 28, 2013
Amariel Norðoy í Focus
Fernisering fríggjadagin 31. mai kl. 16 - 18
Tað er eyðsýnt, at tað myndlistaliga avrikið hjá Amariel Norðoy staðsetur hann, sum ein av teimum mest viðkomandi í føroyskari nútíðarmyndlist, ektaður - eldhugaður og kærleikin til ta føroysku náttúruna tryggjar útstrálingsmegina í hansara myndum. Evnini til endurnýggjan síggjast týðuliga á hesari framsýningini. Vinmaðurin, tónleikarin og tónasmiðjurin, Holgar Jacobsen, undirheldur við guitara og sangi undir ferniseringini. Framsýningin er opin til 8. juni: týsdag til fríggjadag kl. 15 til 18, leygardag kl. 16 til 18, eisini er opið eftir avtalu.
Posted by Listin at 12:01 PM
Labels: Tíðindaskriv
Guðrið Poulsen framsýnir og hevur fyrilestur í Svøríki
VERNISSAGE
Gudrid Poulsen
keramiker från Färöarna
GKF Galleri, 1-25 juni
Wallérs Plats 5, Visby
Oändligt Rum
-i en oändlig cykel bildas former och strukturer som sen försvinner
Som rum av drömmar och längtan
Genom keramikens speciella karaktär, transformationen från den mjuka leran till hård, sval och ömtålig skulptur, försöker utställningen ge en bild av detta förlopp, denna naturens ordning
VÄLKOMMEN PÅ VERNISSAGE LÖRDAG 1 JUNI KL.12.00
Gudrid Poulsen föreläser kl. 15.00
Med stöd av Kulturkontakt Nord och ABF
Posted by Listin at 9:38 AM
Gott listasummar!!
Aðrastaðni er summarið listarliga sæð eitt heldur deydligt tíðarskeið, men so er ikki í Føroyum. Her er summarið høvuðssesong. Summartónar seta fólkatónleik, jazz og contemporary tónleik á breddan alt summarið ígjøgnum, G Festivalurin og aðrir festivalar hava somuleiðis eina rúgvu av áhugaverdum tónleiki á skránni.
Mentanarnáttina 7.juni lata bæði Várframsýningin í Listasavninum og Summarframsýningin í Norðurlandahúsinum upp og fleiri aðrar framsýningar verða á skránni í summar. Heystframsýningarbólkurin fer at framsýna á Skipasmiðjuni í summar, ólavsøkuframsýningin verður nakað heilt serligt í ár - vóni eg - og so gleði eg meg til eina framsýning við málningum hjá Tóroddi Poulsen, sum letur upp í Steinprenti 29.juni. Hetta er fyrsta málningaframsýning hjá Tóroddi Poulsen. Meira um hetta og alt hitt seinni. Gott listasummar!
(KP)
Posted by Listin at 7:24 AM
Monday, May 27, 2013
Gøla ella ballón við heitari luft?
Seinastu tíðina hevur okkurt graml verið at hoyra í listaumhvørvinum um eina sanna gølu í Listasavni Føroya. Og fleiri fólk hava eisini vent sær til okkum við klagum um hesa sonevndu gøluna í vón um at tann konfrontatoriski og kritiski Listabloggurin fer at taka hetta upp. Og tað vildu vit eisini fegin, um altso talan var um eina gølu. Týsdagin í síðstu viku varð málið lagt fram og lýst í Dimmalætting undir gølukendu forsíðuyvirskriftini "Listasavnið vrakar Sven Havsteen-Mikkelsen". Tað snýr seg um eina framsýning, sum er tikin av aftur skránni í Listasavninum. Greinin, sum Beate L.Samuelsen hevur skrivað er í roynd og veru nógv hóligari enn yvirskriftin leggur upp til. Í greinini stendur, at talan er um eina ferðaframsýning við myndum hjá Sven Havsteen-Mikkelsen, sum varð fyriskipað í sambandi við 100 ára føðingardag listamansins og sum byrjaði á Johannes Larsen Savninum í fjør. Framsýningin hevur síðani verið at sæð í listasavninum í Ribe og í Sophienholm. Aftan á hetta var ætlanin at ferðaframsýningin skuldi sýnast fram í Listasavni Føroya, men hesar ætlanir eru nú sleptar. Tað er ikki vist hvørt ferðaframsýningin er vorðin eitt sindur seinkað ella hon bara er blivin drúgvari enn ætlað, men sambært plausiblu frágreiningini hjá Nils Ohrt stjóra er orsøkin, at fleiri av teimum privatu málningaeigarunum ikki eru áhugaðir at læna verkini út longur og tað er eingin meining at hava framsýningina í Listasavninum, tá hesi verkini mangla.
Tað er spell, sjálvandi, at vit ikki fáa hesa framsýningina hjá danski listamanninum við tætta tilknýtinum at Føroyum og norðurlondum at síggja í Føroyum, men eg dugi illa at fáa eyga á eina gølu í hesi avgerðini hjá Nils Ohrt. Onkursvegna so er tað altso ikki júst handan málingastílin, sum vit hava tann størstan mangul uppá. Frágreiðingin hjá Nils Ohrt er sum áður nevnt ógvuliga rímilig og sjálvandi hevur hann sum savnsleiðari allan rætt at taka eina tílíka avgerð. Eftir stendur spurningurin hví summi vilja gera eina gølu burtur úr hesum. Vit kenna ikki motivið, men ætla okkum at royna at finna út av tí og yvirhøvur at halda fram við at viðgera list og listastovnar - ikki við teskandi bakbiti, men opið og erliga í signeraðum innleggum.
(KP)
Posted by Listin at 7:11 PM
Labels: KP
Summartónar byrja í Mykinesi
Ársins fyrstu Summartónar verða at hoyra í Mykinesar kirkju leygardagin 1.juni klokkan 21, har Guðrið Hansdóttir fer at spæla og syngja, umframt finski tónleikabólkurin Hi Lo & In Between: Juha Maki-Patola (vocal, guitar), Liina Maki- Patola (vocal, percussion, keyboard) og Ville Rauhala (bass).
- (KP)
-
Posted by Listin at 10:49 AM
Sunday, May 26, 2013
Spennandi musikkskúlakonsertir í dag
Næmingar og lærarar í Tórshavnar Musikkskúli hava alt skúlaárið arbeitt við støði í tónleikaarvinum hjá okkum føroyingum – skjaldrum, kingosálmum og kvæðum. Í hesum sambandi skipar musikkskúlin fyri eini framsýning í forhøllini í Norðurlandahúsinum fram til sunnudagin 26. mai.
Framsýningin endar við tveimum konsertum sunnudagin 26. mai kl. 14 og 16, hvar ein rúgva av orkestrum og kórum musikkskúlans – einir 10 bólkar við tilsamans um 350 næmingum - fara at framføra nýskrivað verk, íð taka støði í okkara tónleikaarvi.
Millum kl. 15 -16 er høvi at vitja framsýningina í forhøllini og samstundis njóta ymisk tónleikainnsløg.
Skrá:
Á fyrru konsertini (kl. 14.00) er skráin henda:
Á seinnu konsertini (kl. 16.00) er skráin henda:
Posted by Listin at 9:51 AM
Labels: KP, Tíðindaskriv
Saturday, May 25, 2013
61 kærleiksváttanir til menniskjað
Í gjár var fernisering í Gallarí Stephanssonshúsi á Kongabrúnni við vatnlitatekningum hjá Bárði Oskarsson. Tað er okkurt inniliga humanistiskt við hansara figurum, sum eru fullir av menniskjaligum lýti. Teir eru gronutir, svakligir, skoypiligir, barnsligir, ørir, klikkaðir og alt í millum himmal og jørð. Tær 61 tekningarnir ímynda hvør sítt huglag og hvør sína persónligheit og tað er fantastiskt at síggja hvussu humanisman hjá listamanninum ávirkar sjálva strikuna hjá honum, hon er ongantíð bein ella feilfrí. Sostatt kunnu myndirnar síggjast sum 61 kærleiksváttanir til sjálvt menniskjað, til mannaættina. Inger Smærup Sørensen hevur annars skrivað ein frálíkan framsýningartekst, sum fekk meg at hyggja øðrvísi at sjálvari strikuni hjá Bárði Øssurson. Eg seti tekstin inn niðast. Her eru myndir frá ferniseringini.
Figurarnir eru deformir og elskuligir sum óskikkilig børn við stórum høvdi og búki
Listamaðurin, Bárður Oskarsson prátar við ein annan listamann, Zacharias Heinesen
Og Leivur Thomsen improviseraði við musikalskum yvirskoti, men vit lurtaðu ikki so væl, tí vit vildu so illa práta
Ein fitt familja
Og hesi eru í familju við listamannin
Hetta er kanska ein borðfúti yvirtikin av tign
Skemtið er gjøgnumgangandi í universinum hjá Bárði Oskarsson
Allar myndirnar eru svartar og ella reyðbrúnar
Framsýningargestir
Ecce Homo
Myndirnar eru fínt hongdar upp og rigga eisini væl sum hópur
Uppheingingin er eitt sindur óvanlig uppá kryss
og tvers
Inger hevur sum kurator á fyrimyndarligan hátt fyriskipað fleiri framsýningar í Gallarí Stephanssonshúsi
Jens Brandur og Anna
"After-fernisering" í góðum selskapi, trý fitt fólk, guess who
Strikur verða endurtiknar, spentar, brotnar og steðgaðar og allir møguleikar, sum strikan hevur, verða granskaðir í tekningunum hjá Bárði Oskarsson. Hansara strika er kensluborin og persónlig og samstundis, sum strikan avmarkar og skapar ein kropp, er tað eins og livir hon sítt egna lív, eins og hon breiðir út sínar egnu eginleikar og sína egnu náttúru. Strikan hevur ein neyvleika og endurgevur beinrakið ein kropp, ein mann við eitt borð í einum rúmi. Hinvegin hvílir strikan í sær sjálvari, er leys og opin og skilnaðurin millum tað figurativa og tað abstrakta er flótandi. Á sama hátt eru sterkir narrativir lutir í tekningini og nógvar smáar søgur verða sagdar, samstundis við, at myndin bara er til staðar, merkt av endaleysari ró og hvílir í sær sjálvum og síni egnu stillu tilveru. Tað er bæði narrativt og ikoniskt. Bæði teatralskt og burturhugað. Bæði illustrativt, tað hevur nóg mikið í sær sjálvum og er á sama hátt og strikan um somu tíð er stýrt og tilvildarligt, og setur eins og strikan bæði sjónlig og ósjónlig fótafar á pappírinum.
Strikurnar skapa form, avmarking, variatión, tilfarskenslu og rørslu, og skapa rúmd og dýpd í tekningunum hjá Bárði Oskarsson. Smáar eyðmjúkar rúmskapandi strikur og dungar av tøttum feitum strikum gera myndina rúmliga, men samstundis, tá strikurnar verða umbroyttar frá smáum fínum træðrum til okkurt nitrut, næstan tilfarsligt, er ikki lætt at skilja í millum hvat er strika og hvat er flata. Og á sama hátt sum strikurnar tykjast skifta frítt millum at vera málandi ella grafiskar og millum tað einfalda og tað torskilda, skiftir myndin eisini frítt millum tað rúmliga og flata. Alt flytir seg alla tíðina, og sjálvt botnurin, flatan av pappírinum, sum stendur nakin millum strikurnar, tykist óstøðug til tíðir.
Millum óteljandi forskjótingar og mótsetningar, millum sjónlig og ósjónlig spor, millum endaleys skift milum tað lágmælta, intima, lyriska og tað meira intensa ekspressiva, millum tað narrativa og tað ikoniska, og millum tað poetiska, vakra og tað hættisliga, er ein kroppur í tekningini hjá Bárði Oskarsson. Eitt fast grundarlag, ein fysisk vera. Kroppurin er miðdepilin í listini hjá Bárði Oskarsson, kroppurin er atgongd menniskjans til eina fatan av heiminum, menniskjan er í heiminum sum ein kroppur og kann einans fata seg sjálvan og sítt umhvørvi gjøgnum kroppin. Men strikan er eisini í sær sjálvum merkt av einum serstøkum kropsleika, hon er fysiskt til staðar á sama hátt sum kroppurin, hon er eitt slag av liklamliggerð av handarørslunum. Á henda hátt verður samband millum teknaða kroppin og strikuna, sum kroppurin er teknaður við, tey eru grundleggandi ólík, men eru allíkavæl partar av hvørjum øðrum. Tey eru tað sama, men ikki tað sama. (IS)
Posted by Listin at 3:15 PM
Labels: Fernisering, KP, Myndlist
"Altso eg eri ikki rasist, men..."
Á veg í bussin hoyrdi eg av óvart nakrar gentur práta saman. Prátið snúði seg um eina grill her í Havn, hvørs eigari eyðsýniliga er muslimur, "ella í hvørt fall arabari". Hon, sum átti hesa upplýsingina legði aftrat: "Altso eg eri ikki rasist ella nakað sóritt har, men eg keypi ikki mat frá einum sovorðnum, altso mann veit ikki hvat tey hava gjørt við matin...". Hinar báðar genturnar, sum hon vendi sær til, søgdu einki, kanska vóru tær eitt sindur illa við og høvdu ikki hug til eina konfrontatión har mitt í býnum á veg inn í bussin. Løtu seinni í bussinum hoyrdi eg, at prátið, sum nú var væl meira animerað og hugaheitt, snúði seg um hvørt Johnny Depp var megalekkur ella alt ov aggamal til yvirhøvur at kunna bólkast sum lekkur.
Eg havi ikki hildið, at vit hava havt nakra serliga rasismu her á landi uttan tann av handahógvi merkti mótviljin móti danskarum, sum eru gírigir, tosa nógv og eru bara so "danskir", danin er fanin og súkklutjóvar eru teir eisini í landsuðri. Hetta plagar allíkavæl at ganga so nøkulunda yvir, tá vit læra teir einstøku danirnir at kenna (í øllum førum so leingi sum teir skikka sær ordiligt). Men hvat er rasisma? Tey munu vera fá, sum sjálvi halda seg vera rasistar og flest øll kunnu vit helst semjast um, at rasisma er av tí ónda. Tey eldru av okkum hava sæð sjónvarpsrøðina Roots (ella Rødder, sum tað eitur í Føroyum) og halda sum heild, at Ku Klux Klan eru nakrir verri kúllar. At vera rasistur er ikki nakað mann reypar av, tað er eitt sindur á sama hátt sum við einum øðrum hugtaki; at vera snobbur. Tað er jú oftast nakað, sum rakar onnur fólk enn teg sjálva. Í Føroyum haldi eg ikki, at vit hava havt nakra serliga rasismu, ella tað helt eg, men innlitið, sum viðmerkingar á portalum og fb geva inn í føroysku fólkasálina, fær meg at ivast um stórliga, kann tað passa, at eisini vaksin hampafólk her heima eru rasistar?
Flestar allýsingar eru samdar um, at støðið undir rasismuni er ímyndin um, at menniskju eru býtt upp í ymsar bólkar eftir biologiskari rasu og at eitt slag av stigskipaðum hierarki er millum hesar rasurnar, ið hevur við sær, at summar rasur eru betri enn aðrar. Rasisma er í familju við diskriminatión, kúgan og fremmandahatur, rasisma kann fremjast út frá mentan, religión, máli, etnisiteti, politiskari trúgv og tjóðskaparligum áðum. Mentanarrasisman, ið tekur støði í mentanarmunum, er ógvuliga aktuel. Í Europa er tað tann vestliga mentanin, ið verður roknað fyri at vera tann ovasta mentanin, altso tann, ið er við yvirlutan. Í Europa hevur mentanarrasisman sum kunnugt tikið dik á seg síðan yvirgangsálopið 11.september 2001 móti Pentagon og World Trade Center og Pentagon í einum ofta einstáttaðum kjaki, har islam verður hildið at vera ein ónd religión, sum er trælkandi av natúr. At trupulleikarnir við rasismu gerast alt meira áleikandi í Europa hevur fleiri samfelagsligar orsøkir, t.d. sosialir trupulleikar og miseydnað assimilatión, sum hevur við sær, at eitt nýtt ættarlið hjá innflytarum ymsa staðni í Europa, kennir seg sum annanrangs borgarar í teirra egnum føðilandi.
Í Føroyum eru vit enn lutfalsliga homogen mentanarliga sæð í og við, at vit ikki hava teir nógvu tilflytararnar við øðrvísi religión, mentan osfr. Við onkrum undantøkum, hava vit tað eisini lutfalsliga gott í Føroyum um vit hugsa um grundleggjandi tørv og ágóðar, so samanumtikið skuldi eingin grund verið til rasistiskan atburð og útsagnir hjá okkum. At tað allíkavæl kemur fyri í heilum er ótýdligt og til at gerast illa við av. Á facebook eru í heilum kjak, har svínhundurin stingur sína ljótu gron fram og goyr so inniliga. Í einum kjaki millum etablerað hampafólk við arbeiði, húsi og hava og stórum frystara, helt ein kona, at vit sum heild eru ov fitt og lagalig "Vit eru alt ov fitt og lagalig í Europa, skilja ikki muslimska vandan, tí hetta er ein beinhørð religión, sum hevur sett sær fyri at taka yvir alla verðina, tað siga teir sjálvir, og av onkrari løgnari grund hevur Várharra givið teimum oljuna, sum ger, at teir hava ráð til at gera, sum teir vilja. Teir fara kanska at herja á okkum øll líka til dómadag, og vit fara at vakna alt ov seint".
Ofta tigur mann, tá svínhundurin goyr, men eg haldi í grundini, at uppskotið hjá unga danska skemtaranum, Michael Schøt um, at møta rasistiskum útsagnum við somu krøvum, sum vit seta roykjarum, er nokkso gott. Koyr rasistarnar út í tún at brúka seg.
Í Føroyum eru vit enn lutfalsliga homogen mentanarliga sæð í og við, at vit ikki hava teir nógvu tilflytararnar við øðrvísi religión, mentan osfr. Við onkrum undantøkum, hava vit tað eisini lutfalsliga gott í Føroyum um vit hugsa um grundleggjandi tørv og ágóðar, so samanumtikið skuldi eingin grund verið til rasistiskan atburð og útsagnir hjá okkum. At tað allíkavæl kemur fyri í heilum er ótýdligt og til at gerast illa við av. Á facebook eru í heilum kjak, har svínhundurin stingur sína ljótu gron fram og goyr so inniliga. Í einum kjaki millum etablerað hampafólk við arbeiði, húsi og hava og stórum frystara, helt ein kona, at vit sum heild eru ov fitt og lagalig "Vit eru alt ov fitt og lagalig í Europa, skilja ikki muslimska vandan, tí hetta er ein beinhørð religión, sum hevur sett sær fyri at taka yvir alla verðina, tað siga teir sjálvir, og av onkrari løgnari grund hevur Várharra givið teimum oljuna, sum ger, at teir hava ráð til at gera, sum teir vilja. Teir fara kanska at herja á okkum øll líka til dómadag, og vit fara at vakna alt ov seint".
Ofta tigur mann, tá svínhundurin goyr, men eg haldi í grundini, at uppskotið hjá unga danska skemtaranum, Michael Schøt um, at møta rasistiskum útsagnum við somu krøvum, sum vit seta roykjarum, er nokkso gott. Koyr rasistarnar út í tún at brúka seg.
(KP)
Posted by Listin at 8:59 AM
Labels: KP
Friday, May 24, 2013
Kirsuberjahjúnini
KIRSUBERJAHJÚNINI
Bussurin steðgaði í Steinatúni. Ein eldri kona við hvítum hári og rukkut
sum eitt gamalt lerkatræ kemur uppí saman við einum gomlum
manni, sum hevur ilt við at fáa beinini við sær upp í bussin. Tey seta seg
beint yvir av mær og halda í hondina á hvørjum øðrum. Annað teirra
ella bæði lukta sum kirsuberjasaft. Eg undrist.
Kanska er tað eitt slag av heilivági. At tey hava verið inni í onkrari
kiosk og sløkt sær tostan við einum leskidrykki, er neyvan trúligt, til
tess er lukturin alt ov sterkur. Kanska er tað okkurt slag av smyrsli.
Eg síggi tey fyri mær í seingini, gníggjandi hvørt annað inn í kirsu-
berjasaft, síggi sevjuna bløðrandi á pergamentgráa búki hansara
og í rukkunum undir bróstum hennara. Eg síggi tey bæði skvamblandi
í einum baðikari við reyðum sápuskúmi, hoyri hann rópa: ger fast í
pullartin, meðan hon flennir og veltir sær sum ein kópur í reyða
briminum.
Stundum brúka tey veðraøl ella sodavatn; aðrar dagar hevur hon kanska
høvuðpínu, ella hansara bløðra plágar hann, og tey tosa ikki saman
allan dagin, og tey ynskja bara, at telefonin skal ringja, uttan at hugsa
um, hvønn tey kundu hugsað sær at tosa við.
Var tað ikki fyri kirsuberjasaftini, høvdu tey kanska ikki farið
út um einar dyr, høvdu tey kanska ikki hugsað um nakað sum helst,
uttan at tey altíð høvdu verið einsamøll.
Yrking: Alexandur Kristiansen
Mynd: Marius Olsen
Posted by Listin at 9:51 AM
Labels: Myndlist, Skaldskapur
Poemobject - Jóhan Martin Christiansen við á framsýning í Stockholm
From a photograph of Alfred H. Barr, Jr. looking at Alexander Calder's "Gibralter" (1936)
(Alfred H. Barr, Jr.: A Memorial Tribute, The Museum of Modern Art, New York, 1982)
POEMOBJECT
OPENING THURSDAY 23 MAY, 5PM-8PM
23 MAY - 20 JUNE, 2013
EXHIBITION ORGANIZED BY GENEVIEVE ALLISON
ANNAELLEGALLERY is pleased to present Poemobject, a group show featuring three New Zealand and three European artists.
The exhibition considers the idea of the 'articulate' versus the 'discretionary' object. While not mutually exclusive, the difference between the two lies in the location of the 'text'--a target ever-shifting between semantic and phenomenological registers. Circling this target, or filtering it, are the following propositions:
1.0 It is abundantly clear by now, that we do not need to have an object to have an artwork
- Joseph kosuth
2.0 The work is held in the hand, the text is held in language...
- Roland Barthes
3.0 [the poetic] that type of message that takes for object its own form.
- Roman Jakobson
4.0 the relation of Form and Content is always phenomenological
- Roland Barthes
HOURS
TUE-FRI 12-6PM
SAT-SUN 12-4PM
VISITING ADDRESS: RIDDARGATAN 41
POST ADDRESS: GREV MAGNIGATAN 6
114 55 STOCKHOLM, SWEDEN
Posted by Listin at 9:02 AM
Labels: Myndlist, Tíðindaskriv
Føroysk listafólk við á framsýning í Aalborg
HORISONTER OG FORMATIONER
Upplating verður 24.mai kl 16-18
HORISONTER OG FORMATIONER 24. maj – 21. juli 2013
Traditionen tro byder sommeren igen i år på nordjysk kunst i Kunsthal Nord. Under temaet landskaber, som vi ser det, oplever det, fortolker og artikulerer det, vises i selskab med færøske kunstnere et bredt spektrum af landskabsbeskrivelser fortolket gennem maleri, skulptur, keramik, glaskunst og foto.
De deltagende kunstnere fra Danmark er Anita Houvenaghel, Jenny Hansen, Felix Pedersen, Pia Skogberg, Ole Tersløse og Annette Brix. Fra Færøerne deltager Marianna Mørkøre, Hanni Bjartalid, Torbjørn Olsen, Trondur Patursson, Ingi Joensen, Bardur Jakupsson.
Udstillingen arrangeres af Aalborg Kunstpavillon
De deltagende kunstnere fra Danmark er Anita Houvenaghel, Jenny Hansen, Felix Pedersen, Pia Skogberg, Ole Tersløse og Annette Brix. Fra Færøerne deltager Marianna Mørkøre, Hanni Bjartalid, Torbjørn Olsen, Trondur Patursson, Ingi Joensen, Bardur Jakupsson.
Posted by Listin at 9:00 AM
Labels: Tíðindaskriv
Thursday, May 23, 2013
Ísland við í Venezia-biennaluni
Gallarí i8 í Reykjavík boðar í tíðindaskrivi frá, at verkið hjá framúrskarandi íslendska listamanninum, Ragnar Kjartansson, S.S. Hangover, verður við á 55. biennaluni í Venezia Biennaluni í summar. Altjóða listaframsýningin hevur heitið: The Encyclopedic Palace, og Massimiliano Gioni kuraterar framsýningina, sum varir frá 1.juni til 24.november. Ragnar Kjartansson hevur tikið lut á biennaluni áður. Skipið/verkið S.S. Hangover fer at sigla millum tvær lendingar í sjálvari kanaluni á biennaluni, og orkestrið verður ein messingsekstett, sum fer at spæla eitt verk hjá Kjartani Sveinsson, tað er gjørt serliga til biennaluna. Skipið S.S. Hangover er í útsjónd merkt av einum tilvildarligum blandi millum grikskt, íslendskt og venesianskt skipasnið, men upprunaliga er talan um ein íslendskan útróðrarbát frá 1934.
Eg veit ikki um tað er bara er í mínum føroyska knokki, at hetta hugskotið gevur eitt serligt afturljóð, stjørnur í eyguni og eitt pinkalítið vet av øvund: "hví kunnu vit ikki eisini gera sóritt...". Tað er einki at ivast í, at íslendingar eru nógvar stavnar ella ein heilan ólavsøkuróður framman fyri okkum, tá tað snýr seg um íslendska list í heimslistarhøpi, men heldur enn at grenja kunnu vit lata okkum inspirera av tílíkum hugskotum. Eg ivist ikki í, at føroysk listafólk høvdu kunnað klárað seg altjóða innan myndlistina eins og tónleikarar, men ikki minst kundu vit klárað okkum væl innan tílíkar blandingslistaformar og cross over list, sum Ragnar Kjartansson orkestrerar í Italia í summar. Vit kundu eisini komið við onkrum framúrskarandi, um altso vit umframt at satsa uppá føroyskan dans og træskip eisini dugdu at satsa uppá samtíðarlistina.
PS: Nú havi vit fingið ein íslendskan stjóra í Norðurlandahúsinum, tað skal vera mín vón, at húsið undir leiðslu Sif Gunnarsdóttirs fer at blóma listarliga og at hon kanska enntá fær heimslistafólk sum Ragnar Kjartansson at framsýna her. Eg nýti høvið at ynskja henni alt tað besta
(KP)
Posted by Listin at 1:40 PM
Labels: KP, list og samfelag
Subscribe to: Posts (Atom)


c: text/html

text:
MARKISUR
Markisur í Føroyum? Hetta er helst ein spurningur, mong seta sær, tí tey ikki halda – ella ikki vita – at tað ber saktans til. Satt at siga eru Føroyar meira upplagdar til markisur enn kanska nakað annað land.
Skiftandi føroyska veðrið við vindi og avfalli ger sítt til, at tað ikki er so ofta, at vit kunnu vænta okkum góðar løtur undir himni, har vit tendra grillina ella bert njóta at sita uttandura eina løtu.
Júst tí eru markisur nakað, tú kanst fáa meira burturúr í Føroyum enn nógva aðrastaðni. Sum okkara slagorð sigur, so geva markisur okkum møguleika fyri, at vit fáa “Fleiri góðar løtur uttandura – alt árið”.
Longu nú hava hundraðtals føroyingar funnið útav, at tað ber væl til at njóta løturnar uttandura, um tú hevur eina dygdar góða markisu yvir har tú situr.
Hana kunnu vit útvega tær, tí vit umboða eitt tað besta slagið, ið finst.
Tær norsku REX markisurnar eru góðar og sterkar, gjørdar til at tola eitt sindur av hvørjum.
Elstu markisurnar av hesum slagnum í Føroyum eru frá 1999, og verða tær væl hildnar, eru tær enn sum nýggjar í mong ár framyvir.
Á hesi heimasíðu kanst tú kunna teg um REX markisurnar, umframt at vit nú eisini umboða dygdargóðar TANSUN El-hitarar.
Hevur tú ognað tær bæði markisu og terassuhitara, er eingin umbering fyri, ikki at fara útum.
Dygd
Okkara Markisur
REX-veksmiðjan í Norra hevur veitt REX-markisur til Føroyska marknaðin í yvir 12 ár og hevur nógvar glaðar kundar
Okkara Snið
Skræddaraseymaðar
REX-markisan verður skræddaraseymað júst til tín tørv. Tískil nýtist eingin at vera eins.
Trygg íløga
Kappingarførir prísir
REX-markisan hevur víst sína dygd og styrki í føroysku náttúruni og uppfyllir sostatt tíni krøv, um tú ynskir at gera eina íløgu í eina REX-markisu til treytaleyst kappingarførir prísir, tá talan er um dygd.
“Maðurin aftanfyri FOREKS eitur Oluf Mortensen, sum síðan 2005 hevur selt og sett upp REX-markisur kring alt landið. Virksemi fevnir eisini um servise av lutunum, sum FOREKS marknaðarførir.
FOREKS hevur allar neyðugar royndir og allan kravdan kunnleika fyri at tú trygt kann lata alt upp í hendurnar á Oluf og Co. til at finna tað best egnaðu markisuna til tín tørv”
- Oluf Mortensen CEO -
Fá Samband
Faroe Islands
- +298 225841
- info@markisur.fo
- Purkugerdi 3b, 100 Torshavn, Faroe Islands
Legg eini Boð
Vælkomin at senda ein spurning

robotstxt: allowed

filter: keep


text:
Skúlabygnaður
Sørvágs skúli rúmar øllum skúlanæmingunum í Sørvágs kommunu.
Hann er nútímansgjørdur og lýkur øll nútímanskrøv.
Skúlaárið 2017/18 ganga 180 næmingar á skúlanum. 3 dagar um vikuna, tá 10. flokkur er í Sørvági, ganga yvir 200 næmingar á skúlanum.
Her starvast 18 lærarar, 2 námsfrøðingar, 4 húsavørðar, 4 vaskikonur og 1 skrivari.
Sørvágs Skúli er skipaður sum skúli við einum flokki á hvørjum aldurstigi.
Serflokkurin er skipaður saman við skúlanum á Giljanesi.
10. floks samstarvið við skúlan á Giljanesi heldur áfram.
- Innskúling: 1.-3.flokk
- Miðdeild: 4.-7.flokk
- Framhaldsdeild: 8.-10. flokk
Møguleiki er í framtíðini at forskúli kann vera ein partur av skúlanum.
Nýggir lærarar
Við skúlaársbyrjan verður kunnandi fundur saman við leiðslu og lærarum. Høvið verður at bjóða nýggju starvsfeløgunum vælkomnum.
Stuttur kunnandi fundur verður hildin saman við leiðslu og starvsfólki, har kunnað verður um nýggju lærararnar. Høvið verður sjálvsagt her, at bjóða nýggju starvsfeløgunum vælkomnum.
Um ynski er, fær nýggi lærarin eitt akkersfólk at halda seg til fyrstu tíðina av starvstíðini.
Leiðslan tekur atlit til nýggja læraran fyrstu tíðina, við at veita honum sersømdir tvær tær fyrstu vikurnar. T.d. kann hann verða frítikin fyri garðvaktir og aðrar bundnar uppgávur.
Nýggir næmingar
Skúlans leiðsla heilsar uppá næmingin fyrsta dagin og bjóðar honum vælkomin.
Flokslærarin tekur so ábyrgdina av næminginum og kunnar hann um umstøðurnar og arbeiðsgongd á skúlanum.
Flokslærarin setur ein ella tveir næmingar at vera kontaktpersónar hjá nýggja næminginum.
Uppgávan hjá leiðslu, flokslærara, lærarum og næmingum er, at fáa nýggja næmingin at kenna seg væl, so læring og trivnaður kunnu eydnast.
Próvhandan
Próvhandan framyvir verður í Matarhøllin kl. 17.00-19.00.
Innihald:
- Stjórin bjóðar vælkomin
- Matur (Sjálvtøkuborð, bílagdur matur, næm. úr 8. og 9. flokki hjálpa til)
- Tónleikaframførslur
- Talur
- Felagssangur
- Próvhandan
- Endi
Umsjónarmenn rigga til og rigga av. Næmingar í 8,9 flokki pynta, dekka borð og rudda av. Skrivarin hjálpir eisini til.
Fartelefonir
Fartelefonin verður sett í kassan inni í floksstovuni tá skúlagongdin byrjar.
Í ávísum tímum, við lærarans loyvi, kann fartelefonin brúkast sum undirvísingaramboð.
Verður henda regla ikki fylgd, verður fartelefonin tikin og kann avheintast á stjóraskrivstovuni, av foreldrum ella avvarandi.
Øll myndatøka og video upptøkur eru bannaðar í frikorterinum og í matarsteðginum.
Lærarar eiga ikki at brúka fartelefonina í tímunum, uttan so at hetta er í sambandi við undirvísingina.
Royking
Vit arbeiða fram ímóti at hava ein roykfrían skúla.
Næmingar eiga hvørki at roykja ella drekka á skúlans øki.
Brot á hesa mannagongd, verður tikið upp beinanvegin av leiðsluni.
Matur - matarsteðgurin
Sunnur kostur er grundarlagið undir góðari innlæring. Tí skal skúlin virka fyri, at sukur og feitt ikki er dagligur kostur hjá næmingunum. Næmingar hava ikki loyvi til at keypa bomm o.a. í skúlatíðini.
Matarhøllin er matarstaðið. Miðjað verður ímóti, at næmingar kunnu tekna seg til sunnan kost úr skúlakøkinum 2-3 ferðir um vikuna.
Matarsteðgurin er eftir 4. tíma og varðar í 15.min. Allir næmingar fara yvir í matarhøllina í matarsteðginum. Skúlastovurnar verða læstar í matarsteðginum.
Næmingarnir sita saman soleiðis:
- 1.-3. flokkur
- 4.-6. flokkur
- 7.-9. flokkur
Ein lærari er bundin at hvørjum flokki í matarsteðginum, sambært skipan, ið verður gjørd við skúlaársbyrjan.
Næmingarnir sita við borðini og hvør ruddar upp eftir sær, tá farið verður frá borðinum. Ruskspannirnar standa klárar á ávísum støðum.
Næmingar kunnu tekna seg til mjólkaskipan og matarskipan.
Miðjað verður ímóti, at dunkar við køldum vatni verða settir upp ávísum støðum.
Fríkorter
Fríkorterini eru 10. min. eftir hvønn undirvísingartíma.
Tríggjar garðvaktir eru til hvørt fríkorterið, sambært skipan, ið verður gjørd við skúlaársbyrjan.
Garðvaktirnar standa soleiðis:
- Í trappunum við útgongdina eystureftir
- Í matarhøllini
- Í gongini uttanfyri 1. -2. flokki
- Í fimleikarhøllini (tá børn eru har)
Allir næmingar skulu vera á skúlans økið í fríkorterinum.
Allir næmingar skulu vísa sømiligan atburð.
Ynskiligt er, at næmingar altíð hava ymisk sansstimbrandi amboð bæði til innadurða og uttandurðaspøl.
Skúlagarðurin eigur at lúka øll nútímanskrøv. Hetta er eitt mál, skúlastýrið arbeiðir við.
Skúlagarðurin
Skúlagarðurin eigur at lúka øll nútímans krøv. Har eiga børnini at kenna seg trygg og eiga at hava alskins møgulleikar til leik og spæl. Tey eiga at kenna eina gleði at spæla í skúlagarðinum.
Børnini eiga eisini at sleppa at spæla smáspøl í matarhøllini. ( skúlin keypir bobb, fótbóltsspøl, kortspøl o.a.)
Kalendari
Leiðslan setur í kalendara, hvat verður stavnhaldið gjøgnum skúlaárið. Ein eksternur kalendari verður lagdur á heimasíðuna og ein internur lagdur á innhýsisstevnuna.
Leiðslan hevur sín egna innanhýsiskalendara.
Dagfesting verður gjørd fyri fundirnar. Talan er um námsfrøðiligar fundir og toymis-/ráðleggingarfundir.
Dagfestingar verða eisini gjørdar fyri royndir, aðrar fundir, tiltøk, verkætlanir, starvsvenjing o.a.
Javnan verða dagføringar gjørdar.
Morgunløtan
Kl. 09.40 hvønn morgun er morgunløta í matarhøllini. Allir næmingar á skúlanum samlast til eina andakt við bøn og sangi. Lærarnir, ið hava flokkin tíman áðrenn løtuna, ansa eftir og fylgja næmingunum oman til morgunløtuna.
Lagt er upp til at morgunløtan eisini er ein kunningarløta, har næmingar fáa nýggjastu kunningina um skúlagongdina o.a.
Hvønn fríggjadag, ella eftir ynski, er lagt upp til, at flokkar, ella næmingar sjálvir, saman við lærara skipa morgunløtuna. Annars skipar skúlastjórin morgunløtuna.
Merkisdagar kann morgunløtan brúkast sum upplýsingløta og hugnaløta.
Jólahald
Jólamánaðin hava eldru flokkarnir jólaroynd. Hinir flokkarnir hava lesiátak (lesiviku).
Stovurnar verða prýddar saman við flokslæraranum. Matarhøllin, gongirnar og vindeygu verða prýdd sambært einum árligum tema. Einglar, nissur, hjørtu, stjørnur v.m.
Morgunløturnar í jólamánaðinum: Næmingarnir kunnu hava eina morgunløtu. Tað kann vera sjónleikur, tónleikur, upplesing, sangur o.a.
Jólahaldið er hósdagin áðrenn jólafrí. Allir flokkar hava eina uppgávu: 6.flokkur spælir sjónleik. Annars hinir: tónleik, lucia, jólaevangeliið, bjóða vælkomin, gera klárt, pynta jólatræið, seta stólar upp, spæla jólamenn o.a.
Foreldur eru vælkomin. Tí kunna vit um jólahaldið í góðari tíð.
Framførslurnar vera fyribils í fimleikarhøllini. Men kaffi og prátið verður uppi í Matarhøllini.
Tað stendur lærarum frítt, at fara inn í stovurnar við næmingunum og foreldrunum. Her hava tey eina hugnaligaløtu saman, áðrenn øll fara heim.
Ynskiligt hevði verið um lærararnir kundu framført okkurt til jólahaldið. Eitt lærarakór hevði verið ein møguleiki.
Páskir
Vit arbeiða við páskaprýði, og morgunløturnar brúka vit til at greiða frá kristnu páskunum.
Grækarismessa
Onkra morgunløtu verður kunnað um okkara tjóðfugl, og vit syngja tjaldurssangir.
Flaggdagur
Ávísa morgunløtu kunna vit næmingarnar um merkið og syngja flaggsangin.
Um skúlin framhaldandi skal taka sær av flaggdagshaldinum, eiga lærarar at møta upp til haldið.
Mannagongd:
- Umsjónarmenn gera klárt
- Skrivstovan gevur boð, lýsir, ger kaffi til tey, sum framføra, prenta sangir, boðar tóleikarfelagnum, ríðingarfelagnum, skótum o.ø. frá
- Skúlarnir í Vágum avgerða, hvør skal røða
- Vit flyta tiltakið niðan í Matarhøllina
- Skrúðgongan byrjar í skúlagarðinum
- Gingið verður út til gamla Føroya Banka og heim aftur, runt kirkjugarðin til høvðusdyrnar
- Lagt verður upp til, at børnini møta upp í ítrótta- ella skótabúnum
- Er gott veður, kann haldið verða uttandurða.
Føstulávintshald
Haldið er føstulávintsmánadag, men um hesin dagur er lagdur til frídag, er haldið fríggjadagin undan føstu.
Smíðlærarin saman við húsavørðum og næmingum gera tunnurnar til. Eina lítla tunnu (ella fleiri) til 1.-4. flokk og eina størri tunnu til 5.-10. flokk. Tunnusláingin er í skúlagarðinum.
Vanlig skúlagongd er til tunnusláingin byrjar klokkan 09.30.
Heiðursgáva verður latin vinnarunum.
Tá tunnusláingin er liðug, er stuttur steðgur, og næmingarnir fáa frukt.
Eftir tað verður farið upp á gólv. Undan føstulávint hava næmingarnir lært seg ávíst kvæði. Eitt høvðuskvæði er fastur táttur. Annars eiga vit at kvøða tað "lætta" eisini.
Morgunløturnar eru góðar at venja í.
Ynskiligt var um øll komu grýluklødd til tunnusláing.
Øll eru hjartaliga vælkomin til tunnusláing. Kunngjørt verður fyri foreldrum o.ø.
Dagsbyrjan
Skúlin er opin klokkan 7 á morgni. Klokkan 07.50 er leiðslan í durunum. Næmingarnir stilla skógvarnar við høvðusinngongdina til skúlan og ganga inn til sína skúlastovu. Tá skúlaklokkan ringir byrjar undirvísingin. Næmingarnir eru eisini væl fyrireikaðir til dagin og hava etið ein góðan sunnan morgunmat. Klárt er nú til ein góðan skúladag.
Næmingafrávera
Ynskja næmingar frí, kann flokslærarin geva frí í 2 skúladagar. Ynskir um frí meira enn 2 dagar, skal avgreiðast í samráð við leiðsluna.
Ynskja foreldur, at næmingurin fær frí, er tað upp til foreldrini. Týdningamikið er tó, at lærarin sigur sína hugsan og boðar leiðslu og foreldrum frá hesari.
Serligar hendingar – grindaboð
Tá næmingar skulu eitthvørt, í grind, á fjall, til lækna o.a. eiga tey at hava loyvi frá foreldrunum. Foreldur boða skúlanum frá og skipa soleiðis fyri, at barnið verður avheintað í góðari tíð.
Samskifti gongur ígjøgnum flokslæraran.
Næmingaheimasíðurnar
Næmingaheimasíðurnar verða brúktar so nógv sum tilber. Lærarar geva fyri heima á heimasíðuni. Hvør flokkur hevur sína vikuætlan, sum lærarar brúka til boð og heimarbeiði.
Tað er eisini av týdningi, at næmingar saman við lærara leggja ymiskt viðkomandi út á heimasíðurnar, soleiðis at foreldur kunnu fylgja skúlagongdini hjá barni teirra.
Heimasíðan er ein týðandi partur í arbeiðinum at styrkja um sambandi millum heimið og skúlan.
Samstarv millum skúla og heim
Tað er av stórum týdningi fyri skúlagongdina hjá barninum, at heim og skúli draga somu línu – samstarva.
Skúlin hevur ábyrgd fyri innlæring næminga, men uttan hjálp frá heiminum er torført at røkka málunum. Skúlin eigur tí at vera opin fyri, at foreldur koma inn í skúlan og spyrja til skúlan. Hetta styrkir bæði fakliga og trivnaðarliga partin av skúlagongdini.
Í Sørvágs skúla hava vit ein felags foreldrafund í byrjanini av skúlaárinum. Seinni í skúlaárinum er foreldraviðtala við øll foreldur í flokkinum. Hetta skipar flokslærarin. Lærarnir, ið hava høvðuslærugreinar í flokkunum, eiga at møta til foreldrafundir og viðtalu hjá flokkinum.Møgulleiki er eisini fyri at hava fleiri viðtalur um neyðugt, ella um foreldur krevja tað.
Skúlin leggur eisini upp til, at flokslærarin saman við foreldraráðnum í flokkinum, skipar fyri felags trivnaðartiltøkum í flokkinum. Hetta fyri at skapa samanhald í flokkinum.
Skúlin eigur at vera opin fyri øllum. Tí skal skúlin virka fyri, at foreldur o.o. lokal fólk, vinnan o.a. verða drigin við í undirvísingarætlanir og í øllum dagligum virksemi.
Floksráð
Á fyrsta foreldrafundi, í september/oktober, velja foreldrini í hvørjum flokki trý foreldur í flokkinum í eitt floksráð. Í floksráðnum skulu bæði kynini vera umboðað.
Floksráðið verður valt fyri eitt ár í senn og velur sjálvt sín formann/kvinnu.
Uppgávurnar hjá floksráðnum eru:
- At hjálpa til við trivnaðinum í flokkinum.
- At hjálpa til við felags tiltøkum.
- Skapa samanhald millum foreldrini.
- Virka fyri, at foreldur átaka sær virknan lut í skúlans arbeiði.
Samskiftið millum floksráð og skúla gongur ígjøgnum flokslæraran.
Viðmerkingar:
Dentur skal leggjast á punkt 4, so ikki bert valda floksráðið, men øll forledrini, eru virkin.
Tá floksráðini eru komin at virka, verður skipað eitt aðalfloksráð við einum umboð úr hvørjum floksráð. Aðalfloksráðið skal verða ein samskiftismøguleiki og sambindingarlið millum floksráðini. Samskiftið millum aðalfloksráð og skúla verður gjøgnum skúlastjóran.
Hesar ætlanir og kunngerðir eru tøkar á SOR stevnuni:
Sor-lærarastevnan
Sor-lærarastevnan er innanhysisstevna, sum lærarar og leiðsla samskifta ígjøgnum innanhysis. Tað er týdningarmikið at vit lesa/hyggja hvønn dag um eitthvørt er vit skulu vita/kunnast um.
Ynskiligt er at lærarar nýta hesa stevnu so nógv sum gjørligt, sjálvt um facebook o.a. eisini verður brúkt.
Skúlastovurnar
Lærarin skal syrgja fyri, at skúlaborðið er ruddað áðrenn farið verður í fríkorter, so klárt er hjá næsta lærara at byrja sín tíma. Næmingarnir skulu ikki hava leikur frammi á borðinum í tímanum.
Eftir seinasta tíma, fer eingin út úr skúlastovuni fyrr enn alt órudd er tikið upp.
Sum heild eiga vit at leggja dent á, at tað er ruddiligt allastaðni á skúlanum.Vit eiga at minna næmingarnar á og vísa teimum, at tað hevur týdning fyri trivnaðin hjá okkum øllum, at tað er ruddiligt og hugnaligt í skúlanum og rundan um skúlan.
Røklaskipan
Ynskiligt er at hvør flokkur, saman við flokslærara, skipar eina røklaskipan. Tankin er at næmingar sjálvir ábyrgdast floksuppgávur og hava eftirlit við at avtalur verða hildnar. Hetta mennir næmingarnar til at taka ábyrgd.
Tekningarnar til skeiðini
Eftirútbúgving og skeiðsvirksemið eru liður í at menna starvsfólk á einum arbeiðsplássi. Leiðslan leggur upp til at vit her á Sørvágs Skúla halda okkara starvsfólk "up to date" og menna tey til at gera tey uppaftur betur til teirra arbeiði.
Vanligt er at nám bjóðar skeiðir út til lærarar hvørt hálvár. Ynskiligt er at lærarar tekna seg til viðkomandi skeiðir. Hetta tí at tað kann menna og opna eyguni upp fyri øðrum, enn tí ein tekst við dagligta. Eisini brýtur skeiðsdagur/dagar frá vanligu døgunum. Tað kann vera sunt fyri læraran.
Avmarkingar eru tó fyri hvussu nógv skeiðir hvør einstakur lærari sleppur á. Hetta er ein meting leiðslan tekur. Er onkur lærari, sum als ikki teknar seg til skeið, fær viðkomandi áheitan um at melda seg til ávís skeið, sum leiðslan metir eru viðkomandi fyri læraran.
Tá lærari er á skeið, verða vikartímar nýttir ístaðin.
Seturskúli
Flokslærarin ger sjálvur av, um, ella nær hann fer á seturskúla við flokkinum. Hann ger eisini av, hvussu ofta hann fer, men mælt verður til, at øll sleppa minst einaferð á seturskúla, meðan tey ganga í barnaskúlanum, t.v.s. frá 1.-7. flokk.
Leiðslan ger á hvørjum ári av, hvussu nógvan pening hon vil gjalda fyri hvønn næming og boðar lærarum frá hesum. Goldið verður bert fyri 1. seturskúla pr. flokk pr. ár. Skúlin ber kostnaðin fyri læraran.
Flokslærarin ger sjálvur av, hvussu leingi hann er á seturskúla, men mælt verður til at 3 dagar er toppurin.
Mælt verður til, at tað í mestan mun eru 2 lærarar við flokkinum á seturskúla.
Útferðir
Lærarin saman við leiðsluni avgera nær, og hvar teir fara dagstúr við sínum flokki. Túrarnir skulu í mesta mun hava samband við undirvísing - undirvísingargongd.
Skúlin kann gjalda ein part av dagstúrum. Hetta avgerð leiðslan saman við lærara.
Uttanlandsferðir
- Leiðslan, saman við skúlastýrinum ynskir, at Ísland, Hetland, Noreg og Skotland eru aðalferðamál okkara
- Innsamling av peningi skal ikki ganga útyvir skúlagongd og undirvísing
- Allar uttanlandsferðir skulu hava ein undirvísingarligan leist
- Allur peningurin skal helst vera samlaður inn áðrenn fráferð
- Tað er ikki eitt krav at fara námsferð, men eitt val - lærarin avgerð sjálvur um hann vil
- Skúlastýrið, saman við leiðsluni hevur avgjørt, at allar uttanlandsferðir steðga frá 2020. Vit skulu heldur brúka møguleikarnar at ferðast í Føroyum.
Evnisvikur
Evnisvikur skapa ein øðrvísi arbeiðshátt á skúlanum. Tí hava tær týdning fyri næmingin og læraran.
Miðjað verður ímóti at hava eina evnisviku hvørt skúlaár. Evnisvikurnar kunnu vera fyri allan skúlan ella skipað í árgangum.
Morgunbreyð
Lærarar skiftast um at stíla fyri morgunmati á lærarastovuni. Hvønn fríggjamorgun sita lærarar og hugna sær í teirra fríkorteri. Tó eiga vit at ansa eftir, at garðvaktir verða hildnar og at stundisliga verður møtt til tíma.
Undirvísingartímar
Undirvísingartímarnir eru 45 min. Ringiklokkan boðar frá nær fríkorter byrjar og endar. Lærarar og næmingar møta stundisliga til hvønn undirvísingartíma. Stundvísið er ein dygd.
Tímarnir verða lagdir í modul, soleiðis at næmingarnir hava 2. fylgjandi tímar í høvðuslærugreinunum.
Í øllum tímum skal vera undirvísingarfriður. Undirvísingin eigur at vera áhugaverd og leggja upp til at stimbra allar sansir hjá barninum.
Súkling
Loyvt er at súkkla í skúla frá 3. flokki. Kravið er tó at súkklan og næmingurin lúka ferðslutrygdarreglurnar. At súkklan er í góðum standi og at næmingurin nýtir hjálm.
Avgjørt er, at ikki er loyvt at súkkla í skúlatíðini. Men skúlin eigur at stuðla uppundir rørslu, tí verður henda mannagongd tikin upp aftur til viðgerðar, tá súkluteigar, breytir eru gjørdar í skúlagarðinum.
Matpakkin
Tað hevur týdning, at matpakkin er sunnur og góður. Góður kostur fremur læring. Flokslærarin eigur at kunna næmingarnar um týdningin av góðum matvanum. Eisini eiga foreldrini at verða kunnað um hetta.
Maturin, sum vit bjóða her á skúlanum eigur eisini at vera sunnur og góður. Tí er eisini bannað, at keypa "svans" í fríkorterunum.
Skófríur skúli
Vit ganga inni á leistum. Gestir nýta bláu skóleistarnar. Skóleistarnir skulu ikki nýtast til annað og eiga ikki at brúkast uttandurða ella sløðast uttanfyri.
Skúlagarðurin
Skúlagarðurin á Sørvágs skúla er ikki nøktandi í løtuni. Stremba verður ímóti, at skúlagarðurin er innbjóðandi til spæl í framtíðini.
Gróðurseting
Vanligt er at næmingarnir, sum byrja í 1. Flokki sleppa at planta eitt træ í part. Hetta er eitt tekin um, at nú er nakað nýtt byrjað í lívi teirra.
Plantingin verður saman við flokslærara og umsjónarfólki. Stuttligt er at síggja hvussu viðarvøksturin trívist runt skúlan.
Handaligar lærugreinar
Smið, handverk og list, tónleikur, motorlæra, køkur o.a. eru handaligar lærugreinar. Framsýningar og framløgur eru ein partur av lærugreinini. Vit eggja næmingum til at vísa tað tey hava gjørt. Framsýningarborð verða sett upp í Matarhøllini.
Lærarin skipar framsýningina saman við næmingum og húsavørðum.
Royndir
Sørvágs Skúli hevur skrivliga jólaroynd, páskaroynd og summarroynd. 8.,9.,10. flokkar eru til royndirnar.
Leiðslan samskipar saman við telduvørðinum royndirnar. Lærarar, sum hava 8.,9.,10. flokk ganga vakt ella taka aðrar tímar, sum tørvur er á.
Lærari, ið hevur royndarflokkar, flokkar, sum eru til starvsvenjing ella gera verkætlan, hava ikki frí, men hjálpa á skúlanum og lesa aðrar tímar.
Verkætlan
Verkætlan er krav í 8.,9.,10. flokki. Hesar leggja flokslærarin saman við leiðslu, tá ið best liggur fyri hjá øllum.
3. mánaðir undan verkætlan verður høvðusspurningurin valdur saman við næmingunum. Hetta skal flokslærarin syrgja fyri.
Sí: Mannagongdir at gera verkætlan.
Ynskiligt hevði verið, at vit gjørdu verkætlan á øllum aldurstigum. Tí miðja vit ímóti at læra næmingarnar á øllum aldurstigum verkætlanararbeiðsháttin.
Lærarar, sum hava flokkar, ið arbeiða við verkætlan, eru tøkir til undirvísing.
Starvsvenjing
Næmingar í 9 og 10 flokkunum eru í starvsvenjing hvørt skúlaár. Lesivegleiðarin skipar saman við næmingunum starvsvenjingina. Flokslærarin verður upplýstur um gongdina.
Leiðslan skal kunnast um starvsvenjingartíðina og gongdina annars.
Lærarar, sum hava flokkar í starvsvenjing eru tøkir til undirvísing.
Flokslærarin
Flokslærarauppgávan er ein sera tíðandi uppgáva í fólkaskúlanum.
Samb. Fólkaskúlalógini er flokslærarin bindiliðið ímillum heim og skúla. Flokslærarin skipar flokstoymið. Flokslærarin ábyrgdast fyri innlæring og trivnaði í flokkinum. Tí er tað av týdningi at henda uppgáva verður tikin í størsta álvara.
Leiðslan hevur tað endaligu námsfrøðisligu ábyrgdina. Og tí er tað hon, sum setur flokslæraran.
Flokslærarin eigur at virka fyri at øll í flokkinum trívast í skúlanum. Hann skal skipa eitt foreldraráð, sum saman við flokslæraranum skipar ymisk trivnaðartiltøk og skapar kjak um undirvísing og skúla.
Flokslærarin er altíð til at heita á, um spurningar viðkomandi flokkinum. Hann er bindilið ímillum flokk og førleikastovuna, leiðsluna, foreldrini, lærarar o.o.
Ein góður flokslærari er við til at skapa ein góðan skúla.
Førleikastovan
Førleikastova er á Søvágs Skúla. Í hesum hølum virka akt-lærarin og serlærarin.
Førleikastovan er sett á stovn, sum liður í at arbeiða við og loysa trivnaðarviðurskiftir og sertilboð til næmingar við serligum avbjóðingum.
Førleikastovan samstarvar við heilsusystir, lærarar og sernám. Leiðslan hevur javnan samband/fundir við førleikastovuna.
Heimasíður á FirstClass
Lærarar hava nú lættan møguleika gjøgnum FirstClass at geva boð til næmingar/foreldur. Ráðstevnurnar eru á skriviborðinum.
Enn hevur bert flokslærarin atgongd.
GG.: Ráðstevnan SOR verður nú høvuðssamskiftismiðil okkara.
Vinarliga sendi umbøn um bíleggingar av bókum og tilfari annars í telduposti til Eyð.
Happing
Hví vilja vit hava ein happingarfrían skúla?
Bert á einum happingarfríum skúla ber til at trívast! Vit læra bert, tá vit trívast! Og tá vit trívast er tað gott at vera til!
Hvat er happing?
Happing er tá ein ávísur persónur er fyri áhaldandi ágangi. Persónarnir eru ikki líka sterkir. Tann, sum líður undir hesum ágangi, hevur ilt við at verja seg og er hjálparleysur mótvegis teimum, sum fremja ágangin.
Mannagongd
Á okkara skúla hava vit eina mannagongd tá trupulleikar viðvíkjandi happing skulu loysast.
- Flokslærarin fær fyrstu fráboðanina.
- Flokslærarin tosar við teir næmingar og lærarar, sum hava við málið at gera.
- Leiðslan verður kunnað.
- Flokslærarin roynir at loysa málið.
- Flokslærarin og leiðslan seta seg í samband við foreldrini.
- Leiðslan fer, saman við avvarðandi myndugleikum, víðari við málinum.


text:
Miðlakvørnin gruggar heldur enn at avdúka
Flestu av heimsins leiðarum, ráðandi serfrøðingum og miðlum eru ofta tætt knýttir at fíggjarvaldinum, sum í sær sjálvum hevur ført heimin út í fíggjarligt skrædl. Vandi er tí fyri, at myndin, almenningurin fær av heimsins støðu, ikki er heilt í samsvar við veruleikan. Hvat gera føroyskir miðlar fyri at avdúka sonnu myndina?
Vit síggja eitt alheims rák, har fíggjarliga valdið verður miðsavnað hjá færri og færri fólkum. Talan er neyvan um nakra tilvitaða samansvørjing, men tað er tankavekjandi, at nógvir leiðarar og serfrøðingar verða fíggjaðir ella á annan hátt beinleiðis ávirkaðir av júst teimum fólkum, sum sita á pengunum - teimum, sum hava valdið til at velja, hvønn, tey vilja lata fígging til, og hvørja gransking tey vilja fíggja - og sum tískil lætt kunnu stýra ráðandi serfrøðini tann vegin, ið hóskar teimum best. Samstundis er tað eisini tankavekjandi, at fleiri og fleiri miðlar úti í heimi verða lagdir saman í alt størri altjóða miðlafyritøkur, sum eisini eru tætt knýttar at fíggjarvaldinum - og at alheims dagsskráin í stóran mun verður løgd av júst hesum somu miðlum.
Fría pressan er undir stórum trýsti. Nakrir av heimsins stóru siðbundnu miðlum, sum vunnu sær støðu sum journalistiskt óheftir miðlar, tá teir lítla ella onga kapping høvdu, liva enn høgt uppá ta tign, hetta gav teimum, og seta kanska enn dagsskránna í miðlaheiminum í ein ávísan mun. Men fleiri av hesum miðlum mugu sanna, at tann óheftað støða, teir fyrr høvdu, verður útholað alt meira, nú fleiri og fleiri miðlar gerast ogn hjá valdmiklum miðlamagnatum, sum seta ófrávíkilig krøv um avlop. Miðlarnir mugu í dag laga seg nógv meira til harðar marknaðartreytir, har kappast verður undir heilt øðrum fortreytum enn áður, nú ein ørgrynna av reinum undirhaldsmiðlum eru komnir á marknaðin at kappast við.
Partaeigararnir, sum eiga part í miðlunum, streingja í sínum lagi á fyri at fáa avlop av sínum íløgum. Men heldur ikki almennir miðlar sleppa undan trýstinum. Eru miðlarnir almennir, kunnu politikkarar spenna ella loysa skrúvuna, alt eftir hvussu nøgdir ella misnøgdir, teir eru við miðilin. Eisini teir sokallaðu 'óheftu' miðlarnir kenna seg tí trýstar til at framleiða meira populistiskt tilfar, sum fellur 'í smak' hjá politikkarunum - og verða sostatt beinleiðis ella óbeinleiðis stýrdir av áhugamálunum hjá teimum, sum eiga ella á annan hátt fíggja miðlarnar.
Hesir miðlar eru tí - sum ein óbeinleiðis avleiðing - farnir at líkjast meira og meira miðlunum, ið teir kappast við, sum bert hava handilslig endamál. Ja, fólk eru enntá farin at halda, at tað als ikki er neyðugt við alment fíggjaðum miðlum longur, tí tey síggja ikki tann stóra munin millum handilsligar og alment fíggjaðar miðlar meir! Fría, óhefta pressan stendur sostatt í vanda, um fígging ikki longur fæst til hana.
Hóast altjóða miðlafyritøkur ikki eiga føroysku miðlarnar, so tykist tað tó greitt, at føroyskir miðlar eru ávirkaðir av - og ofta 'mima' - sama slag av tíðindaflutningi, sum gongur aftur í øðrum miðlum uttanfyri Føroyar. Miðlarnir í Føroyum endurtaka í stóran mun tað, sum verður varpað út í teim stóru miðlunum uttanfyri Føroyar um heimsstøðuna - serliga í teim gomlu, heiðurskrýndu miðlunum, sum byggja á aldargamla siðvenju, har journalistiskur integritetur higartil tykist hava verið settur í hásæti, og har tíðindaflutningurin tí mestsum av sær sjálvum verður roknaður fyri at hava stórt trúvirði.
Tað er eitt kent fyribrygdi í miðlaheiminum, at jú fleiri miðlar bera somu tíðindi - og jú størri miðlar, jú meira 'sonn' halda fólk tíðindini vera. Øll herma meira og minni eftir hvørjum øðrum - serliga teim stóru miðlunum, so teir seta í stóran mun dagsskránna fyri alheims tíðindaflutningin. Føroyskir miðlar so at siga 'keypa' hesar 'viðtiknu sannleikar' og bera teir víðari - uttan at seta stórvegis spurnartekin við teir. Okkara miðlar so at siga lena seg uppat trúvirðinum hjá teim tignarligu miðlunum úti í heimi. Teirra trupulleiki gerst tí eisini okkara.
Men tennirnar eru í stóran mun trektar úr teim miðlunum, sum okkara miðlar ofta "herma eftir". Tað ber í øllum førum til at staðfesta, at meginparturin av alheims miðlunum í longri tíð ikki tykjast at hava skilt álvaran í ráðandi heimskreppuni, tí teir megna ikki at fáa stórt meira burturúr heimskreppuni í sínum tíðindaflutningi, enn at spyrja teir somu politikkararnar og búskapar- ella samfelagsserfrøðingarnar, (ið sum sagt ofta sjálvir eru partur av somu skipan), um "vanligi borgarin kann vænta meira niðurgongd í búskapinum - ella um vit kunnu rokna við, at gongdin skjótt fer at venda aftur..."(!).
"Kritiska" viðgerðin í flestu av temum stóru miðlunum í heiminum stingur sjáldan djúpri enn, at tá tað longu ER gingið galið (so sum tá stórir bankar ella fyritøkur fara á heysin) so leypa miðlarnir á tey, sum sótu í ábyrgdarsessunum, og sum longu hava felt seg sjálvi, og kappast um at føra tey til skafottið til háð og spott og ávaring fyri almenningin. Men kanska fekst meira burtur úr at brúka orkuna til at finna fram til aftanfyriliggjandi strukturellu trupulleikarnar, sum loyvdu hesum fólkum at gera mistøk, og harvið fyribyrgja, at tað ikki hendir aftur. Men nei. Fólkini verða feld, men skipaninar yvirliva, so tá ein tíð er farin, enda vit aftur júst sama stað.
Dagligi miðlaveruleikin er, at vit sjáldan síggja miðlar gera annað enn at skava á yvirflatuni. Kanska tí annað ikki kann loysa seg? Miðlarnir kring allan heim eru fyltir av tómum undirhaldi og grunnskygdum miðlatilfari, sum rættiliga einvíst tykist dáma best at dyrka inneftirlítandi tilfar, sum hevur fokus á einstaklingin, á tað sjálvupptikna og á nærumhvørvið. Evni so sum sjálvsmenning, útsjónd, móti, spiritualitetur/ átrúnaður o.a.t. fáa lutvíst stórt pláss. Ikki tí at tað er nakað sum helst galið í hesum evnum í sær sjálvum, men tá tað verður gjørt so einvíst, so virkar tað avleiðandi og fær fólk at gloyma álvarsligar hóttanir uttanífrá, sum í veruleikanum eru nógv meira viðkomandi og nógv tað mest týdningarmikla at kunna og gera almenningin tilvitandi um.
Verulekin er, at journalistiska dygdin og trúvirði er í størri vanda enn nakrantíð, tí vaksandi kappingin og krøvini á miðaløkinum úrslita í títtari og títtari skoðbráum og krøvum um størri og størri tíðindanøgd fyri minni og minni pening. Hetta er ein sjálvstyrkjandi tilgongd, sum streingir hart á journalistar í miðlum kring allan heim og hevur ført við sær, at ein serligur skjóttflótandi skriviborðs-miðlaveruleiki verður framdyrkaður, ið skoytar á tromini og ikki torir (ella ikki hevur tíð ella orku) at fara í dýpdina. Hesi vilkor trýsta sjálvt teir mest samvitskufullu journalistarnar til at leypa uppum, har garðurin er lægstur.
Fólk hava vant seg so mikið nógv við henda endaleysa streymin av skjótt søgdum tíðindum og grunnum tíðindastubbum í miðlunum, at fólk hava lyndi til at halda, at hetta er einasti mátin, miðlarnir kunnu endurspegla veruleikan - enntá journalistarnir sjálvir. Nógv okkara eru vorðin so von við henda mátan, at vit gloyma at seta spurnartekin við tað. Men eitt ella annað stað kennist tað helst innantómt fyri mong. Tað mesta fer bara framvið uttan at vit gáa stórvegis um tað.
Nú tá miðlarnir sjálvir hava tynt sogið so nógv, mugu teir í hørðu kappingini um miðlabrúkararnar í stóran mun síla teirra egnu endurspeglan av veruleikanum eftir einum leisti, har tað, sum er mest sensasjonelt, verður raðfest hægst. Tað ræður í nógvum miðlum ikki longur líka nógv um at avdúka sannleikar, sum tað ræður um at framleiða "góðar søgur", sum selja - tvs. søgur, sum fólk tíma at lesa, síggja ella hoyra. Samstundis fær alt tað, sum IKKI kemur fram í miðlunum, tí tað ikki eru nóg góðar ella áhugaverdar søgur, minni relevans, tí vit fáa jú einki at vita um tað.
Journalistar/ritsjórar tosa um at raðfesta "ta góðu søguna". Men hvat er "ein góð søga"? Er tað tann søgan, sum lýsir sannleikan neyvast? Ella er tað søgan, sum øsir kenslurnar mest? Forteljitekniskt tykjast journalistiskar søgur serliga í sensasjónsmiðlum alt meira bygdar upp og frambornar eftir einum leisti, sum í veruleikanum hoyrir heima í fiktiónini - men sum journalistar í hesum miðlum er farnir at brúka í sínum søgum, tí hesin leisturin er effektivur, tá tað ræður um at vekja ans.
"Vesentligheitskriteriið" í hesum miðlum tykist mest verða stýrt av, hvat ið hevur mest forargingar- og/ella undirhaldsvirði. Vinklar verða spentir á tamb fyri at kroysta tær mest sensasjonellu yvirskriftirnar úr søgunum, so tær gerast meira 'spennandi' og betur fanga eygað. Forteljiteknikkur og figurar frá fiktiónini - antagonisturin / protagonisturin (hetjan / bakbeistið) - eru fluttir inn í journalistikkin. Heldur enn at leita eftir sannleikanum, tykjast journalistarnir at leita meira eftir hetjum og bakbeistum - allarhelst bakbeistum - at manna sínar søgur við. Teir fara tí eftir manninum, heldur enn eftir bóltinum.
Hetta líður avdúkandi journalistikkurin undir. Kritiskur journalistikkur er í mongum miðlum kring heimin eftirhondini bara eitt eiti av sær sjálvum. Gamaní, ein rúgva av atfinningarsomum spurningum verða settir intervjúofrunum, so tað sær út sum "kritiskur journalistikkur", men ofta tykjast journalistarnir lítið áhugaðir í at lurta eftir svarunum. Hvat nú um tey, sum eru útvald til at spæla "bakbeistið" í søguni, vísa seg at at vera heilt vanlig fólk - og als ikki so beistaktig? So fer luftin jú úr "góðu søguni"! So tað ræður um ikki at geva "ofrunum" ov nógva talutíð - ella at benda tað, tey siga, so tað hóskar til fyritreytirnar í søguni - har ein so altíð kann umbera seg við, at ein rættur journalistur ikki má vera "mikrofonhaldari". Eg havi hoyrt, at hetta er ein vanlig viðmerking á donskum redaksjónum í skemti at siga: "Grav nu ikke for dybt, så du dræber historien!"
Nógvir journalistar vilja halda uppá, at teir eru høgt hevjaðir upp um at dyrka slík undirhaldsprinsipp í teirra journalistikki - og tað er eisini møguligt, at nógvir teirra eru tað, ella at hetta ikki er eitt tilvitað endamál í øllum førum. Men til ber at staðfesta, at tað gerst alt vanligari, at intervjú eisini í meira seriøsum miðlum - ístaðin fyri at halda fokus á at avdúka okkurt, sum kann brúkast til nakað - líkjast undirhaldandi kappingum um, hvør er besti retorikarin, hvør dugir best at seta hvønn uppá pláss - ella hvør kann útstilla hvønn persón mest sum syndabukk, vit onnur kunnu forargast um.
Tað er møguligt, at hetta ikki er tilvitað, men nógvir av heimsins miðlum tykist at avmarka seg alt meira til at tekkjast lægsta felagsnevnara, har tað ræður um at finna "offur", sum miðlakvørnin kann mala til fars og spýta út aftur sum grunt undirhald ella øsing fyri fjøldina, heldur enn at tæna nøkrum góðum endamáli. Tað kann onkuntíð fatast sum, at jú meira dám av einum Jerry Springer-líkum "freak show", ein sending/grein hevur, jú meira innari svínahundurin verður kitlaður, jú betri.
Fyri summi kann tað persónliga gerast ein vanlukka at verða mald í miðlakvørnini. Fyri onnur er tað vorðið gerandiskostur og bara ein partur av arbeiðsvilkorunum - kanska serliga fyri tey veruligu bakbeistini. Um so er, at miðlarnir endiliga finna eitt satt bakbeist at koyra í kvørnina, fær tað so nakrar avleiðingar fyri viðkomandi at vera avdúkaður? Nei, sjáldan, tí í morgin hava miðlarnir kastað seg yvir eina nýggja sensasjón, eitt nýtt offur, ein nýggjan syndabukk, eitt nýtt "freak show", sum upptekur sinnini, so fólk sleppa at smáøsa seg og at nøkta grenji-genið.
Í dagsins skjóttflótandi miðlaveruleika gerast dagsins tíðindi skjótari og skjótari "óaktuell" og verða løgd til viks og gloymd, so okkurt nýggjari kann sleppa framat. Hvussu nógv fólk - politikkarar o.o., sum javnliga eru undir ágangi frá miðlunum - hava ikki upplivað, at tey bara skuldu vápna seg við tolni og "ríða stormin av", so kundu tey halda fram, sum um einki var hent? Hvørja nyttu gera miðlarnir tá?
Kunnu vit av røttum kalla slíkt "avdúkandi journalistikk"? Er hetta fingrapeikaríið og dagsins øsi-fix ikki meira at samanbera við eitt spæl fyri gallarínum, sum miðlar og makthavarar spæla við hvønnannan fyri at halda hvørjum øðrum uppá pláss, har tey sita - nemliga við valdinum? Hesi liva jú í sera stóran mun av hvørjum øðrum. Miðlarnir spæla við fyri at hava okkurt at eksponera og gera søgur um - og fyri at tryggja sær sína fígging ikki minst, meðan makthavararnir spæla við mest fyri at fáa eksponeringina - næstan sektin á á hvønn hátt, bara tey eru sjónlig. Eru miðlarnir ov grovir, fellir sympatiurin ofta til "ofrið", so tað man ikki vera so hættisligt at stilla upp í miðlunum kortini.
Men fáa tey, sum lurta, hyggja ella lesa, veruliga nakað burtur úr hesum almenna sýnisglugga fyri politikkaranna og miðlanna glæntrileik? Fáa tey nakað viðkomandi at vita, sum fer afturum spælið, lærir tey nakað nýtt og førir tey víðari fram móti skilabetri loysnum á samfelagsins trupulleikar...?
Sannleikin er helst tíanverri, at her eru kreftir uppá spæl, sum ikki tæna nøkrum góðum altruistiskum endamáli, men heldur stuttskygdum egináhugamálum á báðum síðum - bæði hjá miðlunum sjálvum og hjá teimum, sum brúka miðlarnar.
Fyri nógvar miðlabrúkarar ræður tað um at hava okkurt til at avleiða seg sjálvan við - okkurt, sum kann doyva ella fáa ein at gloyma eins egna keðiliga veruleika - antin við at droyma seg burtur til okkurt betri - ella við at lesa, hoyra ella síggja okkurt forargiligt ella syrgiligt, sum kann fáa ein til at hugsa: So ringt er tað hóast alt ikki statt hjá mær - ella: Tað er í øllum førum ikki mín skyld, men hansara/hennara skyld, dett bakbeist! Í báðum førum snýr tað seg um avleiðing.
Fyri miðlarnar ræður tað um at fáa kontanta avrokning, so ráðini verða til at framleiða tað næsta, tað næsta og tað næsta tilfarið aftur. Miðlarnir verða tí alla tíðina freistaðir til at geva fólkinum tað, fólkið tykist at eftirspyrja: antin doyvandi sovimedisin ella syndabukkar, tey kunnu avleiða sínar frustratiónir á.
Men hesin sera stutt- og grunnskygdi miðlaveruleiki elur fram og stuðlar undir ein primitivan mentalitet í samfelagnum, sum mest líkist mentalitetinum í einum skúlagarði, har øll royna at verja seg sjálvi við at vekja minst møguligan ans og peika á onnur, so tey sjálvi sleppa undan happingini. Við hesum survival-of-the-fittest frumskógarmentaliteti, venjast fólk til at hugsa sjálvsøkið og einans um dagin í dag og ikki um dagin í morgin. Av ótta fyri at koma í skotmála tora øgiliga fá at átaka sær veruliga ábyrgd - allarminst fyri teimum avleiðingum hetta ábyrgdarloysi hevur fyri okkum øll og fyri framtíð okkara. Tað bítir seg sjálvt í halan og gerst bara verri.
Hetta er so ókonstruktivt og so niðurbrótandi, at tað er beinleiðis lívshættisligt, tí tað gruggar veruleikan, ger okkum blind fyri orsøkunum til ta serstakliga vandamiklu gongd, sum í løtuni førir samfeløg kring allan heim - har í millum okkara - út í óføri og forðar fyri kjaki um veruligar loysnir og fyri tí felags altruistiska andanum, sum er fyritreytin fyri, at skilagóð fólk sleppa framat og størri neyðug átøk kunnu verða viðtikin og framd, sum kundu tryggja lívsgrundarlag okkara framyvir og bjargað heiminum undan oyðileggilsi.
Mín næsta grein er ein roynd at varpa ljós á hættisligu hvørvisjónina, okkara samfelagsskipan byggir á, og - sum alt bendir á - ber í sær vandan fyri beinleiðis týning av mannaættini.
Frágreiðingar
Gamla Testamentið: Fyrra Sámuelsbók 2:7 - Job 31:24-25, 28 - Sálmarnir 49:16-20 - Orðtøkini 11:4 - Orðtøkini 11:28 - Orðtøkini 23:5-6 - Orðtøkini 28:20 - Orðtøkini 30:8-9 - Prædikarin 5:10 - Jeremias 5:27-31 - Jeremias 9:23-24 - Ezekiel 28:2-10
Nýggja testamentið: Matteus 6:19-21 - Matteus 6:24 - Markus 4:18-19 - Markus 10:21-27 - Lukas 3:11 - Lukas 6:30 - Lukas 8:14 - Lukas 9:25 - Lukas 12:15-21 - Lukas 12:22-32 - Lukas 12:29-34 - Lukas 12:47-48 - Lukas 14:12-14 - Lukas 14:33 - Lukas 16:9-12 - Lukas 16:13 - Lukas 16:19-31 - Ápostlasøgan 2:44-45 - Ápostlasøgan 4:32 - Ápostlasøgan 4:34-35 - Fyrra bræv Paulusar til samkomuna í Korint 4:8-21 - Seinna bræv Paulusar til samkomuna í Korint 2:17 - Bræv Paulusar til samkomuna í Filippi 4:11-12 - Fyrra bræv Paulusar til samkomuna í Tessalonika 2:5 - Fyrra bræv Paulusar til Timoteus 6:6-11 - Fyrra bræv Paulusar til Timoteus 6:8-11 - Fyrra bræv Paulusar til Timoteus 6:17-19 - Brævið til Hebrearar 13:5 - Bræv Jákups 1:9-11 - Bræv Jákups 5:1-6 - Fyrsta bræv Jóhannesar 3:16-18 - Opinbering Jóhannesar 3:17-19


text:
Orð og lag: Helen H. Lemmel
Týtt: Brynleif Hansen
1. Á, sál, ert tú mótleys og byrðað?
Ei ljós tú í náttini sært?
Tað er ljóst, bert tú hyggur á Jesus,
og lív tú í yvirflóð fært.
Niðurlag: Vend títt eyga á Jesus,
hygg inn í Hans andlit so kært,
og øll heimsins gleði vil fána burt
í tí náði og dýrd, tú har sært.
2. Hann sigur tær vann gjøgnum deyðan,
og Honum bert sigra vit við.
Ei syndin kann á okkum valda,
Hann vann okkum fullkomnan frið.
3. Hans Orð og Hans lyfti ei svíkja,
bert trúgv teimum, hvussu ið fer.
Far so út í heimin hin myrka
og frelsunnarboðskapin ber.


text:
Danjal av Rana 13.02.2018 (11:18)
Nú fara fimleikararnir at dansa
Hóskvøldið 15. februar fara ungir fimleikarar á pall í Norðurlandahúsinum í sambandi við dansisýningina Redream.
Re-dream snúr seg um dreymanna tvístøður og vakurleika. Dreymar um framtíðina kunnu hjálpa okkum, men eisini forða okkum í at liva ta lívið, sum vit ynskja okkum.
Re-dream eru tvær sera persónliga dansi-soloir, sum arbeiða við einum almennum tema við einum tragikomiskum dámi.
Dansararnir eru Antoinette Helbing og Taneli Törmä. Afturat sær hava tey fimleikarar úr Havnar Fimleikarafelag. Taneli er í hesum døgum í Føroyum og hevur verkstovur og venjingar saman við føroysku fimleikarunum.
”Fólk hava ov nógvar dreymar – tey gerast jú bara ólukkulig” (Antoinette)
”Mínir barndómsdreymar vóru fullir av eldhugi – sum vaksin maður taki eg vakurleikan í teimum við í mítt lív” (Taneli)
Antoinette er týskur dansari og koreografur, sum býr í Keypmannahavn. Taneli er finskur dansari og videokunstnari, sum býr í Odense. Tey eru bæði sera skemtingarsom listafólk og teirr arbeiði er merkt av eini djúpari erligheit. Í Re-dream granska tey ymsu hættirnar, tey handfara dreymar á.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ingi Samuelsen
03.01.2017 - 17:27
BankNordik verður nýggjur høvuðsstuðul hjá Norðurlandahúsinum. Tað boðað stjórarnir, Sif Gunnarsdóttir og Árni Ellefsen frá í tíðindaskrivi í dag.
Tryggingarfelagið Føroyar hevur annars verið høvuðsstuðul hjá Norðurlandahúsinum hesi seinastu árini. Nýggja avtalan við BankNordik er galdandi fyri í ár og næsta ár.
- BankNordik verður sostatt ein virkin luttakari í kjarnutiltøkum hjá Norðurlandahúsinum, har dentur verður lagt á húsins endamál – at vera eitt livandi mentanarhús, ið bjóðar áskoðarum eina breiða norðurlendska skrá, har allar mentanargreinar fáa rúm at spretta, verður sagt í tíðindaskrivinum.
Lagt verður harafturat upp til, at mentanarstovnurin í størri mun kann gera gagn av stásiliga høvuðssætinum hjá peningastovninum, eins og lagt er upp til samstarvsmøguleikar við tær fýra deildirnar kring landið og í Danmark og Grønlandi eisini eisini.
Árni Ellefsen, forstjóri í BankNordik, fegnast um nýggju samstarvsavtaluna:
- Norðurlandahúsið hevur stóran týdning sum miðlari av norðurlendskari mentan og list, og avtalan gevur okkum møguleika fyri at stuðla hesum arbeiði, sum gagnar bæði føroyingum og ferðafólkum, ið leita sær til Føroya. Harumframt ynskja vit sum føroyskur peningastovnur við deildum í Danmark og Grønlandi at gagnnýta okkara støðu uttanfyri landoddarnar til at varpa ljós á og harvið stuðla føroyskari mentan og list uttanlands.
Samstarvið verður skotið í gongd við einum fjølbroyttum tiltaki 21. -22. januar í Norðurlandahúsinum og BankNordik.


text:
Sjálvtænastur
Við sjálvtænastunum í Eik hevur tú til allar tíðir atgongd til kontur tínar umvegis teldu, fartelefon, smartphone ella fastnettelefon og tú sparir tey ómaksgjøld, sum annars eru tengd at bankaavgreiðslum.Les meira
Sjálvtøkur
Sjálvtøkurnar eru opnar hvønn dag kl. 06.00 - 02.00. Tá Eik er opin, fært tú sum kundi í Eik avrit av seinastu 10 bókingunum á kortkontuni í sjálvtøkunum og sært hvat saldan á kontuni er.Les meira
Útrokningar
Her hevur tú møguleika at rokna bústaðarlán, rokna billán, rokna pensjón og rokna uppsparing . Útrokningarnar eru bert vegleiðandi. Harafturat kanst tú rokna út gjaldoyrakursir.Les meira


text:
Tíðindi
10. mars 2018
III. Seinni helmingur av 20. øld.
Heilt frá fyrstu árum felagsins stuðlaði tað tiltøkum, ið vóru føroyskum børnum skúlaliga og mentanarliga at gagni. Nevnast kunnu hesi útgávutiltøkini:
Barnablaðið “Ungu Føroyar”, sum Símun av Skarði og Símun Pauli úr Konoy fóru undir í 1907. Báðir vórður teir seinni nevndarlimir í felagnum. Báðir stjórnaðu blaðnum 1907/08, Símun var blaðstjóri 1908/10 og aftur 1914/15. Hesi bæði seinastu árini stendur Føroya Kennarafelag sum útgevari.
“Barnablaðið”, sum kom út frá 1928 til 1931. Tað vóru lærarar í Suðuroy, ið stóðu fyri blaðnum, og Føroya Lærarafelag gav út. Í blaðstjórnini vóru fyrst Jacob Olsen, lærari á Tvøroyri og Sámal Johansen, lærari í Vági, men í septembur í 1930 kom Martin Joensen, lærari í Sandvík, upp í blaðnevndina fyri Sámal Johansen. Allir tríggir høvdu gingið í sama flokki á Læraraskúlanum og tóku prógv í 1926.
Ein fjórði lærari úr sama flokki, Jákup Berg úr Hovi, fór undir “Barnatíðindi” í 1942 og fekk eisini stuðul frá felagnum.
Á aðalfundi í 1950 legði Jacob Martin Kjeld, lærari í Millum- og realskúlanum í Havn og á Føroya Læraraskúla, fram uppskot um, at felagið skuldi geva bøkur út. Hetta árið kom út 1. árgangur av “Míni jólabók”, sum er komin út síðan. Miðskeiðis í fimmti-árunum skipaði felagið eina bókadeild og stuðlaði henni peningaliga, men fekk eisini landsmyndugleikarnar at veita fastan árligan stuðul. Bókadeildin arbeiddi dúgliga við m.ø. Jóhannesi Enni og Svenningi Tausen á odda – fleiri bøkur komu út og frá 1959 eisini “Barnablaðið”. Seinni gjørdist deildin fíggjarliga sjálvstøðug við árligari játtan á fíggjarlógini, og fólk komu í fast starv. Ingrið Sondum var leingi dagligur leiðari og eftir hana Niels Jákup Thomsen. Á Bókadeildini, sum eisini gevur út barnablaðið “Strok” og “Skúlablaðið”, arbeiða nú fýra fólk.
Lærarafelagið var um sama mundið eisini virkið í tveimum øðrum tiltøkum, sum veruliga settu sær spor í føroyskari skúlasøgu:
Í 1950 samtykkir aðalfundurin at arbeiða fyri “at fáa savn av undirvísingaramboðum til vega”, og í 1956 var “Føroya skúlasavn” sett á stovn við limum umboðandi Føroya Landsstýri, Føroya Skúlastjórn og Føroya Lærarafelag. Hetta savnið varð seinni til “Landsmiðstøðina fyri undirvísingaramboð”, ið saman við einum øðrum stovni, ið lærarafelagið var við at stovna í 1959, “Føroya skúlabókagrunni”, varð lagt saman til NÁM í 2010.
Hóast føroyskir lærarar í 1949 lønarliga vóru komnir ájavnt donskum starvssystkjum, so verður á aðalfundi í 1958 víst á, at gongdin prístali viðvíkjandi hevði gjørt tað, at føroyskir lærarar nú tíggju ár seinni stóðu væl veikari, tá ið um realløn ráddi. Føroyskir myndugleikar guldu um helmingin av læraralønunum og vóru ikki sinnaðir at gera nakrar broytingar. Aðalfundurin í 1959 var tí sera avgjørdur og kravdi nýggja lønarlóg galdandi frá 1. apríl 1958. Í viðtøkuni verður lagt aftrat:
“Verður henda lóg ikki gjøgnumførd skjótt aftaná, at ólavsøkutingið kemur saman, hevur aðalfundurin samtykt, at tað verður heimilað nevndini at seta í verk tiltøk, sum eru neyðug fyri at fáa málið framt.”
Landsstýrið bakkaði við teirri grundgeving,
“at innan fyri sama ríkisfelagsskap ber ikki í longdini til at halda ymiskar lønir fyri fólk við serkunnleika. ... Út frá hesum heldur landsstýrið tað vera avgerandi neyðugt, um fólkaskúlin skal røkjast væl, at læraralønirnar eru tær somu í Danmark og Føroyum.”
Uppskotið varð samtykt á løgtingi og móti vári 1960 eisini á fólkatingi. Sambært tí er byrjanarlønin hjá lærarum 12.840,- kr. um árið hækkandi triðja hvørt ár 1080.- kr. upp í 15.000 og síðani triðja hvørt ár upp í 17.400,- kr.
Í mars 1972 varð samtykt nýggj læraralønarlóg fyri føroyska fólkaskúlan. Hetta var eitt frambrot, sum formaðurin lýsir soleiðis:
“Nú stendur klárt og greitt, at alt, sum hevur við lønar- og tænastuviðurskifti hjá lærarum at gera, skal ásetast eftir samráð við Føroya Lærarafelag.”
Yngru lærararnir vóru væl nøgdir, tí byrjanarlønin hækkaði munandi, og nú skuldu lønirnar javnast sambært føroyska prístalinum. Men eldru lærararnir vóru minni væl nøgdir, tí landsstýrið lækkaði allar aðrar lønir enn tær á fyrsta lønarstigi. Hetta merkti eitt afturstig fyri teir lærarar, sum høvdu verið í skúlaverkinum í meiri enn 12 ár. Umframt tað vórðu skúlastjórar, varaskúlastjórar og skúlaráðgevar settir á lægri lønarstig enn starvssystkin í Danmark.
Tað eydnaðist felagnum at rætta upp hesar ójavnar, sum sjeytiárini liðu.
Í 1984 staðfesti nevndin, at allir lønarbólkar í lærarastættini høvdu verið fyri reallønarniðurskurði seinastu árini. Í stríðnum at vinna á hesum vanda lýsti felagið á fyrsta sinni í søgu síni arbeiðssteðg við áheitan á limirnar at halda fakligar fundir. Hetta var 11. des. 1985, og tiltakið varð endurtikið 29. sept. 1986, tá saman við øðrum yrkisfeløgum.
Nakað vann felagið innaftur seinna partin av áttatiárunum, men ikki kann sigast, at reallønarmissurin var vunnin aftur, tá ið stóra samfelagsskrædlið var fyrst í nítiárunum. Ringast var í 1993, tá ið myndugleikarnir kravdu, at allir yrkisbólkar skuldu 8,5% niður í løn – tað svaraði til eina mánaðarløn. Nevndin treytaði sær, at lønirnar frá 1. jauar 1994 skuldu koma upp aftur hagar, tær høvdu verið undan niðurskurðinum, men hetta lyftið helt landsstýrið ikki, við tað at tað við lóg fekk løgtingið at samtykkja lønarsteðg um ársskiftið 1994.
Skoða vit aftur á kreppuárini, kann verða staðfest, at játtanin til føroyska skúlaverkið lækkaði úr 172,5 milliónum í 1990 niður í 142,3 milliónir í 1995. Av lógarásetta lønarsteðgi myndugleikanna og serligu setanarkorunum hjá lærarum í føstum starvi, sum eru tænastumannasettir og tískil ikki hava verkfalsrætt, vardi tað hjá lærarum sjey ár at vinna aftur mist lønarrættindi (tá verður ikki hugsað um dýrtíðarspurningar). Ikki fyrr enn í 1999 koma teir aftur á lønarstigið frá 1992. Hesa tíðina eru fólkaskúlalærarar so dyggiliga afturúrsigldir borið saman við starvsbrøður í Danmørk. Tá ið felagið fylti hundrað í 1998, var byrjanarlønin hjá einum føroyskum lærara 15.218 kr. um mánaðin (í Danmark 17.764), og endalønin var um somu tíð 19.816 kr. um mánaðin (í Danmark 22.798 kr.).
Vit fingu nýggja fólkaskúlalóg í 1962, og ein avleiðing av henni var, at lærarar skuldu brúka meira tíð til fundarhald, til lesiætlanararbeiði og foreldrasamstarv. Lærarafelagið setti sær fyri at vinna lærarum tímaniðurskurð samsvarandi. Vikutímatalið var um hetta mundið 36 tímar, tað hægsta í Norðurlondum. Í onkrum av hesum londum var vikutímatalið hjá barnaskúlalærarum 30 tímar, hjá framhaldsdeildarlærarum 24 tímar. Í Danmark var tað 32 tímar í eindarskúlanum (frá 1. til 10. flokk).
Miðað varð eftir sama tali her hjá okkum. 1. apríl 1965 var við løgtingssamtykt rokkið á mál hesum viðvíkjandi, og seinni eru broytingar fleiri ferðir gjørdar í vikutímatalinum. Í 1972 varð tað lækkað niður í 28,5 tímar, í 1982 niður í 28 tímar, í 1984 niður í 27,5 tímar og í 1985 niður í 27 tímar.
Frammarlaga í hesum stubba er nevnt, at Føroya Lærarafelag frá 1913 er at rokna sum 118. kreds í Danmarks Lærerforening.
Ein av høvuðsorsøkunum, at mangir lærarar tóku undir við hesi stevnu, mundi vera, at samráðingarrættur Føroya Lærarafelags við myndugleikarnar ongastaðni var staðfestur.
Tað varð hann við lógini um tænastumenn fólkaskúlans, samtykt í mars 1972. Aftur at hesum kom, at føroyskt tryggingarfelag hevði fingið einkarrætt til tryggingar í Føroyum, og so hevði danska felagið einvíst frá 1. januar 1976 tikið avgerð um, at føroyska umboðsfólkið í danska lærarafelagnum bara skuldi hava talurætt, ikki atkvøðurætt.
Hans Kristiansen, lærari við Gjógv, greiddi frá hesum broytingum, tá ið hann á aðalfundinum 1980 legði fram hetta uppskot:
“Føroya Lærarafelag meldar seg úr Danmarks Lærerforening frá 1. januar 1981.”
Hann nevndi eisini, at seinasta tíggju ára skeiðið hevði føroyska lærarafelagið goldið um hálva millión í limagjaldi til danska felagið, peningur, sum hann metti var betur farin at styrkja føroyska felagið.
Meirilutin í felagsnevndini tók ikki undir við hesum uppskoti og stuðlaði einum uppskoti um at senda spurningin til frumatkvøðu. Hetta uppskotið fall. Atkvøtt varð so um at siga limaskapin í danska lærarafelagnum upp. Av teimum 41 limunum, sum eftir vóru á fundinum, atkvøddu 27 fyri, og var málið sostatt samtykt. Men løgfrøðiliga vísti seg ikki at bera til at fáa í lag felagsútmelding. Allir limir í F.L. – 528 í tali – fingu stutt eftir aðalfundin skriv frá D.L.F. við seðli, ið nýtast kundi at siga seg úr danska felagnum. Og hann varð í flest øllum førum nýttur.
Nú søkti Føroya Lærarafelag um limaskap í “Nordiska Lærerorganisationers Samråd”. Umsóknin varð viðgjørd og játtað á fundi í desembur 1983. Á heysti í 1985 søkti felagið um limaskap í alheimsfelagnum WCOTP (World Confederation of Organizations of the Teaching Profession) og fekk játtandi svar 1. juli 1986.
Árni Dahl, lærari og rithøvundur, hevur skrivað.
Savnsmynd
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Nr. 1819-340
Endamál: At geva íblástur til bókmentaundirvísingina í føroyskum í hádeild.
Innihald: Lisnar verða bókmentir, sum kunnu knýtast at ávísum støðum og søguligum hendingum í nærumhvørvinum. Umframt sagnir verða tekstir eftir m.a. Heðin Brú, William Heinesen, Jóanes Nielsen, Sólrúna Michelsen lisnir.
Skeiðssnið: Fyrilestur, kjak, útferð o.a.
Málbólkur: Lærarar, sum undirvísa í føroyskum í hádeild.
Fyrireiking: Luttakarar fáa boð um tekstir at lesa í góðari tíð undan skeiðnum.
Undirvísing: Vár í Ólavsstovu, ph.d., adjunktur í móðurmálsnám- og undirvísingarfrøði.


text:
16. Aug 2016
Nú nærkast, at Glasir, Tórshavnar Musikkskúli og Rytmiska kórið í Hoydølum fara at seta upp ein sangleik í Norðurlandahúsinum. Leikurin er føroyskur og nýskrivaður, og hann snýr seg um Føroyar og føroyskan ungdóm í lit-og hendingaríku 80´unum. Tónleikurin verður kendur tónleikur fra 80´unum í einum...
04. Mai 2016
Á eyka aðalfundi 26. apríl vórðu tveir nýggir limir og ein núverandi limur valdir inn í nevndina í MáF. Nýggju limirnir eru Beinta Flóvinsdóttir og Rúna Mortensen úr Havnar Sjónleikarafelag. Afturvaldi limurin er Noomi Reinert úr sjónleikarafelagnum Glotti í Gøtu. Nevndin hevur nú...
04. Apr 2016
Í hesum døgum framførir Sjónleikarafelagið Glotti skemtileikin “Renn fyri vívinum” í Losjuni við Gøtugjógv. Heimskendi høvundurin Ray Cooney skrivaði leikin við enska heitinum “Run for your wife” í 1983. Leikurin er vorðin ein klassikari og hevur givið áskoðarum um allan heimin láturkrampa....
07. Mar 2016
Máf hevur aðalfund Leygardagin 12. mars 2016 kl. 1100 í Sjónleikarhúsinum í Havn. Dagsskrá sambært lógini (sí hjálagda skjal). ...
16. Feb 2016
Nú verður sjónleikurin "Guitaristarnir" eisini sýndur í Sjónleikarhúsinum í Havn. Tað er Klaksvíkar Sjónleikarfelag, sum framførir og hevur sett leikin upp. Leikstjóri: Ria Tórgarð. Leikarar: Sára Skarðenni, Eva Maria Bláhamar, Høgni Olsen og Jógvan á Høvdanum (y). Pallsmíð: Archibald Black. Tónleikaráðgevi: Magni W. Husgaard. Ljósfólk:...
25. Jan 2016
Tað er longu útselt til fyrstu sýningina av sjónleikinum Guitaristarnir, sum Klaksvíkar Sjónleikarafelag sýnir fram í Spaniastovu tann 27. januar.Leikstjóri: Ria Tórgarð. Leikarar: Sára Skarðenni, Eva Maria Bláhamar, Høgni Olsen og Jógvan á Høvdanum (y). Pallsmíð: Archibald Black. Tónleikaráðgevi: Magni W. Husgaard. Ljósfólk: Rói...
20. Jan 2016
Í løtuni seta 70 næmingar í Tofta- og Runavíkar skúla upp 70'araleikin "Bugsy Malone". Og sambært samskiparanum, Ásbjørn Berthelsen, ganga venjingarnar sera væl. Leikurin snýr seg um bardagan millum Fat Sam og Dandy Dan, har...
06. Jan 2016
Síðan september 2015 hava leikarar vant virðislønta leikin "Gittaristarnir" eftir Line Knutzon, sum er ein viðurkendur danskur leikritahøvundur. Bergur Rasmussen hevur umsett leikin til føroyskt. Sjónleikurin er ein tragikomiskur leikur við sangi, sum snýr seg um, at tólvtónalistmaðurin og vísusangarin John Hansen er deyður....


text:
Endamálið við blogginum hjá KRIS er at upplýsa um evni, ið hava við kynsligan ágang og seinárin av kynsligum ágangi at gera.
Sjónarmið, ið verða viðgjørd á blogginum kunnu bæði vera persónligar meiningar og faklig íkast.
23-04-2018
SKEIV ÁKÆRA UM KYNSLIGAN ÁGANG KANN HAVA ÁLVARSLIGAR AVLEIÐINGAR
Neyðtøka er eitt brotsverk. Men tað er ikki altíð eitt brotsverk, tá ein maður roynir eftir einari kvinnu, ikki ein gong tá tað hendir á ein avgjørdan ella ein klossutan hátt. Kurteisni skal ikki síðustillast við mannchauvinistisk álop. #Mee Too rørslan hevur verið við til at fella illgrunakendar menn, sum hava framt kynsligan ágang, m.a. … Læs videre "Bloggur"
20-03-2018
Meira fokus á kynsligan ágang og á seinárin av kynsligum ágangi
Við alsamt styttri millumbilum verður varpa ljós á kynsligan ágang. Ikki bert ágang móti børnum men eisini vaksnum fólkum. Eg kann nevna #MeeToo átakið, har fleiri túsund kvinnur , runt um heimin, nú standa fram og siga frá, hvussu tær eru kynsliga misbrúktar. Í donskum miðlur kunnu vit í hesum døgum síggja , lesa ella … Læs videre "Bloggur"
18-11-2017
At gerast sjónligur- Hvat hendir so?
Nøkur koma hartil, har tey gera seg sjálvan sjónligan og við at arbeiða hart við sær sjálvum, gerast tey klár til at standa fram og siga sína søgu. Men hvat hendir so? Ógvuliga ofta hendir einki. Eingin sær, eingin hoyrir og eingin skilir. ” Tað er ræðuligt” siga tey og skunda sær víðari ella … Læs videre "Bloggur"
14-11-2017
Tað er torført at gerast sjónligur, tí….
Tað er torført at gerast sjónligur, tí…. 1: Skuldarkensla og skomm eru tengd at kynsligum ágangi. Tað má ikki koma fram tí so vita øll hvussu ein veruliga er! 2: Ein ræðist avvísing og burturkveistran frá umheiminum. Tað er ikki uttan grund, tí nógv vita ikki hvussu ein skal reagera, um tey fáa slíkar upplýsingar … Læs videre "Bloggur"
09-11-2017
Sjónlig/ósjónlig- Tann vaksni
Tann vaksni
27-10-2017
Sjónlig/ósjónlig- Tann ungi
Tann ungi Gjøgnum ungdómsárini royna nøkur framhaldandi at tillaga seg og royna at vera ósjónlig, fyri at sleppa undan áganginum ella álopum frá umhvørvinum. Ræðslan er stór og sjálvsálitið er burtur. Onnur royna at berjast fyri at blíva sjónlig. Berjast fyri at blíva sædd, hoyrd og skilt . Nøkur gerast víðgongd og gerast ógvuliga sjónlig … Læs videre "Bloggur"
23-10-2017
Sjónlig/ósjónlig – Barnið
Í staðin fyri at skriva egnan blogg, havi eg valt, við samtykki frá rithøvundanum, at umseta eina grein, ið bleiv skriva til Synlighedsdagen í 2008. Skrevet til Synlighedsdagen i Kbh. sept. 2008 af Anne Christensen ©Synlighedsdagen Greinin lýsir sera væl støðuna hjá menniskjum, ið stríðast við seinárinum av kynsligum ágangi. Greinin er long og tí … Læs videre "Bloggur"
02-01-2017
Er KRIS sekteriskt?
Nakrar ferðir havi eg hoyrt frá fólki, ið IKKI kenna nógv til KRIS, at tað virkar so sekteriskt. Men hvat merkir tað, at vera sekteriskt? Eg fór inn á Sprotin.fo at leita eftir orðinum og har stendur: “sertrúar-, sekteriskur; menigheden har et s. præg samkoman hevur sekteriskan dám; sekteriske meninger einvísar (el. sekteriskar) hugsanir” KRIS … Læs videre "Bloggur"
02-01-2017
Heldur tú, hon dyrkar tað?
“Kann eg spyrja teg nakað ?” spurdi Sonja meg, ein dagin eg møtti henni. “Ja endiliga. Eg svari, um eg kann ella fái ”, sigi eg við hana. Sonja sigur víðari: Ein dama í bygdini, har eg eri frá, varð í nógv ár misbrúkt sum barn av sínum egna pápa. Hon kom út við síni … Læs videre "Bloggur"


text:
Orð: Jóhannes Holm Jacobsen
Lag: William H. Monk
1. Tá ferðin er at enda komin her,
mín sál við gleði heim til Himmals fer;
og, Jesus, æran øll er tín, at eg
av náði tíni skjótt skal síggja teg!
2. Áh, Jesus, aldri, aldri fati eg,
hví tú so mikið vildi elska meg
og ganga henda tunga, tronga veg
frá krubbuni og til Getsemane!
3. Og so til síðst á krossinum tú hekk,
men sigrandi úr grøvini tú gekk
og ert nú við tíns Faðirs høgru hond;
í tínum navni loysast syndabond.
4. Takk, Jesus, fyri, at mítt skuldarbræv,
er kvittað, synd mín søkt í djúpa hav,
so aldri, aldri meir tú hana sær!
Tað er hin vissa, orð títt veitir mær.
5. Og skjótt ein dag nú fríur verði eg
frá øllum tí, sum mangan tyngir meg;
tá hjartansglaður skal eg skoða tað,
sum her bert veikt í trúgv eg havi sæð.


text:
- Tíðindi, mentan og ítróttur
Trump ógildar friðingar
Tað hevur amerikanski forsetin, Donald Trump, gjørt av. Forsetin hevur tikið avgerð um at ógilda friðingina av tveimum stórum náttúruøkjum í statinum, Utah.
Talan er um økini Grand Staircase-Escalante og Bears Ears. Økini vórðu friðað, meðan Bill Clinton og Barack Obama vóru forsetar.
Í Grand Staircase-Escalante minkar friðingin umleið 46% og í Bears Ears heili 85%.
Lokalar avgerðir
Trump sigur, at hann vil lata lokala fólkið gera av, hvussu økini skulu brúkast.
Hetta merkir, at tað nú verður staturin, Utah, sum sjálvur skal gera av, hvussu økið verður nýtt - og ikki samveldisstjórnin.
Miðlar siga, at helst fara fleiri friðinginar í øðrum økjum í USA eisini at verða settar úr gildi.
Sí eisini


text:
Føroyskir sangtekstir
- Á Golgata heyggi ein myrkan dag
- Á Gud eg líti, hann mær ei vil sleppa
- Áður var alt bara tómleiki
- Áh, botnleysa náði, ið rætt varð mær
- Aldri meir eina á lívsins veg
- Alt er bjart og undurfult
- At telja tey megni eg valla
- Av Himli Jesus kom sítt lív at ofra
- Æra hann
- Ævigt trygt í hans ørmum
- Brátt teir ævigu tindar í havsbrúnni síggjast
- Dag um dag tíðin fer
- Dagur brátt er liðin
- Dagur skýmir fyri nátt
- Djúpt í míni sál ein songur er
- Dýrasta navn, ið eg kenni
- Eg á náttartíð var djúpt í dustið boygdur
- Eg dyrnar í byrginum eri
- Eg ei dugi fata
- Eg eigi dýran song, hann er um Jesus
- Eg í nærveru Jesusar gleða meg kann
- Eg kenni eitt navn
- Eg óttist ei, hvat ið mær kemur á veg
- Eg takki tær, Gud, fyri farna tíð
- Eg tænari vil vera
- Eg tær takki, Jesus, fyri
- Eg var vilstur og kendi ei vegin
- Eg veit, Hann kemur
- Eg við Jesus ynski tala
- Ein dýrdarstaður mær bíðar
- Ein undurfullur dagur verður tað
- Einans eitt lív at ofra
- Einans ófriður tyngdi mítt hjarta
- Faðirsins orð og úr erva ein lykt
- Fagra land, har gleðin bíðar
- Farin brátt øld er við døgum so mongum
- Fekk eg talt øll tey tár, ið her falla
- Fram í trúgv, fram í vón og í kærleika Guds
- Gud hevur strikað tær út
- Guds orð er ogn og arvur tann
- Guds stóra náði
- Har á krossi tornakrýndur
- Har í Dávids fagra staði
- Hátt á hválvi Harrin síggjast kann
- Heiðurin tú allan eigur
- Hevur lívið her á foldum
- Hevur tú vunnið
- Hond í hond við Jesus
- Hoyrið tey tíðindi, undurfull boð
- Hoyrir tú tann song, sum lotið ber
- Hvat barn er tað, sum friðfult, stilt
- Hvønn dag
- Hvønn dag, sum fer
- Hvønn ein morgun av nýggjum
- Hvør ein myrkur skuggi burtur horvin er
- Hvør gáva er frá tær
- Hvørt eitt lítið ynski
- Hygg á Jesus í skiftandi tíðum
- Í angist Jesus bað har í Getsemane
- Í dag enn tolin Jesus stendur
- Í Guds orði eg kann sjá
- Í himmalin á fold vit longu eru sett
- Jesus á krossi í deyðan steig
- Jesus gevur kærleik
- Jesus skal leiða meg trygt gjøgnum lívið
- Jesus tær býður: Kom til mín!
- Jesus, hann eina kundi frelsa
- Jesus, hjartans troyst og gleði
- Jesus, lat várt hjarta hvíla
- Jesus, tú mín gleði
- Jesusi er signað at fylgja
- Kom sig, hvør er hesin frelsarin
- Kom til Jesus, fá í lag
- Kom, lívsins Andi, lívga okkum
- Komu á leið tína mótgongd og trongd
- Kristi ríka, milda sinni
- Kristus, í vón eftir tær
- Lat gleðiboðskap frá Zarepta blaktra út
- Lívið tómt var og eingin vón
- Lurta hoyr ein boðskap góðan
- Mær í hjarta hoyrist ringja
- Mín Frelsari á krossi
- Mín Harri, leið meg gøtu ta
- Mín loðsur Harrin Jesus er
- Mín syndaskuld, hon var so stór
- Minst til at biðja á morgni
- Mítt akker helt
- Náði so undurfull Himli frá
- Nú myrkur fellur á
- Særdan, blindan Jesus fann meg
- Særdi syndatrælur
- Sig mær, um tú enn kanst droyma
- Skammast ei við navnið Jesus
- Skjótt hetta hús mítt fellur her
- Skjótt í skýggjunum vit síggja
- Skjótt so endar várt lív her á foldum
- Skulu ein dag har vit hittast
- Skyggir um sólbjørt skørð
- So mangan um hin fagra stað eg hoyrdi
- So mong ein ætlan brestur her
- Spurvur til jarðar fellur ei
- Spyrt tú meg um mína gleði
- Stundum var loftið skýggjut og dapurt
- Stutta lív mítt her á foldum fær enda ein dag
- Syndin er goldin, stríðið er vunnið
- Syndtyngda sál, tær til Jesus vend
- Syng Harra tínum lov
- Tá eg minnist, Jesus kom av dýrdarhæddum
- Tá ferð er endað
- Tá ið Jesus á foldini ferðaðist her
- Tá ið seinastu ferð
- Tá loftið, tað er stjørnuklárt
- Tá títt hjarta sorg man bera
- Tað blóð, á krossinum fleyt hin dag
- Tak tú meg nærri tær, áh, Jesus
- Tess nærri, mítt lívslok nærkast mær
- Títt lív hevur virði
- Tørvandi náði eg søkti teg, Harri
- Tú, samkomunnar høvur
- Um leið tín liggur í myrkri
- Um tú av syndini byrðaður ert
- Um tú nívdur ert av byrðum
- Undurfult ljós á mínum veg
- Undurfult navn títt er, Jesus
- Upphavsins Harri, tú, sum heimin skapti
- Veikur, men tolin eg haldi á
- Við dyrnar stendur Jesus
- Við krossin, har Frelsarin leið
- Vit eiga vón
- Vit sum fremmand á fold kunnu vera


text:
Lestrarvegleiðari:
Niels M. Jacobsen
nj1302t3@skulin.fo
Tlf. 372082/224011
Vegleiðingin er opin:
Mánadag 12.10 - 13.00
Týsdag 11.30 - 12.35 líka viku
Mikudag 12.35 - 13.30
Fríggjadag 12.10 - 13.00 ólíka vika
Ella eftir avtalu á Tlf. 224011 ella 374011.
Lestrarvegleiðingin heldur til í høli nr. 6.
Endamálið er at geva næmingum individuella vegleiðing um lestrarligar, peningaligar, sosialar og persónligar trupulleikar, sum hava samband við útbúgvingina.
Umframt tað persónligu vegleiðingina hevur vegleiðarin skeið í almennum lesiteknikki. Hann kunnar eisini um lærugreinval og um víðari útbúgvinga- og vinnumøguleikar. Fyri at røkka hesum málinum hevur skúlin rættuliga umfatandi savn av upplýsingum um víðari útbúgvingar.
Tað er av stórum týdningi, at næmingur, ið ætlar sær at gevast, tosar við lestrarvegleiðaran.


text:
Ílegusavnið hevur ment eina tvíburskrá, sum er ein dátugrunnur við øllum tvíburum, sum eru føddir í Føroyum síðani 1700. Í nýggju skránni er upplýsingar um 1546 tvíburapør, og skráin er serliga ætlað heilsugransking. Tvíburagransking verður serliga brúkt samanberandi til at meta um ávirkanina frá umhvørvi og arvafrøði (genetikki).
Innihald í skránni
Tvíburaskráin er partur av Ættarbandsskránni hjá Ílegusavninum, og upplýsingarnar koma úr kirkjubókum og ættartalvum. Skráin inniheldur upplýsingar um føðidag, møguligan deyðsdag og um, hvørt tvíburarnir eru sama kyn ella ikki.
Í dag eru um 900 tvíburapør á lívi í Føroyum.
Niðanfyri er eitt yvirlit yvir tvíburar, sum eru føddir í Føroyum síðani 1700. Gev gætur, at ymsu tíðarskeiðini í yvirlitinum ikki eru eins long.
Atgongd til tvíburaskránna
Tvíburaskráin er ætlað heilsugransking, og fyri at fáa atgongd til dátur úr skránni, krevst sáttmáli við Ílegusavnið um ítøkiliga granskingarverkætlan. Eisini krevst, at ein kliniskur ábyrgdarhavi verður knýttur at verkætlanini umframt neyðugar góðkenningar frá avvarðandi myndugleikum.
Set teg í samband við Ílegusavnið, um tú vilt vita meira.


text:
12/12/17
Jólagreat 12. des.
Fyri tveimum døgum síðani vóru tað 50 ár síðani mæti soul sangarin Otis Redding doyði í flogvanlukku 10. des. 1967. Redding gjørdist bert 26 ár, men hann náddi at seta eitt týðandi frámerki á soul tónleikin. Á vári í 1968 lá 'Sitting On The Dock of The Bay' 4 vikur nr. 1 á Billboard hittlistanum, og um jóltíðir sama árið var hansara útgáva av 'White Christmas' útgivin.
Á síðu B finna vit hansara útgávu av r'n'b jólasanginum 'Merry Christmas Baby', ið Lou Baxter og Johnny Moore skrivaðu í 1947. Fleiri hava tulkað 'Merry Christmas Baby', m.a. Johnny Moore's Three Blazers, Chuck Berry, Booker T & The MG's og Elvis Presley. Steve Cropper framleiddi og munnu hinir í Booker T & The MG's ikki spæla undir? Dámligt.
Subscribe to: Post Comments (Atom)


text:
Kasper Lorenzen á hægsta støði í Danmark
Danska meistaraliðið í flogbólti, Marienlyst í Odense, hevur gjørt avtalu við 21 ára gamla Kasper Lorenzen úr SÍ.
Ungi sørvingurin er farin til Danmarkar í lestrarørindum og hevur sæð fram ímóti at eisini royna seg á hægri støði í flogbólti.
Føroyski landsliðsvenjarin Bárður Bendix Mikkelsen er hjálparvenjari hjá danska meistaraliðnum, og hann er fegin um at Kasper hevur valt at royna seg á hægsta støði í Danmark.
"Kasper er ein ungur og evnaríkur miðblokkur, sum var ein partur av føroyska landsliðnum í fjør. Seinasta árið hevur Kasper verið tarnaður av skaðum, men er nú komin fyri seg aftur. Kasper hevur verið til royndarvenjing alla vikuna, og hann hevur prógvað fyri okkum venjarum, at hann hevur uppiborðið eitt pláss í hópinum hjá Marienlyst, sigur landsliðsvenjarin."
Hópurin hjá Marienlyst telur eisini 4 danskar A-landsliðsleikarar og 2 danskar U-landsliðsleikarar.
Ítróttarstjórin í Marienlyst Kaj Jeppesen sigur, at í Marienlyst fylgja tey eisini við í føroyskum flogbólti, nú okkara hjálparvenjari gjøgnum nógv ár er føroyskur landsliðsvenjari, og tað eru nógvir evnaríkir flogbóltsleikarar í Føroyum.
- Kasper Lorenzen er ein "stor færøsk klippe", sum við sínum næstan 2 m, er ein góður miðblokkur og sterkur í álopinum, segði ítróttarstjórin.